title: Poliittisten ja turvallisuusasioiden komitean päätös CHAD/2/2008, tehty 18 päivänä maaliskuuta 2008 , osallistujien komitean perustamisesta Tšadin tasavallassa ja Keski-Afrikan tasavallassa toteutettavaa Euroopan unionin sotilasoperaatiota varten

text:
               17.4.2008

               FI

               Euroopan unionin virallinen lehti

               L 107/60

      POLIITTISTEN JA TURVALLISUUSASIOIDEN KOMITEAN PÄÄTÖS CHAD/2/2008,
   tehty 18 päivänä maaliskuuta 2008,
   osallistujien komitean perustamisesta Tšadin tasavallassa ja Keski-Afrikan tasavallassa toteutettavaa Euroopan unionin sotilasoperaatiota varten
   (2008/313/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 25 artiklan kolmannen kohdan,
   ottaa huomioon 15 päivänä lokakuuta 2007 hyväksytyn neuvoston yhteisen toiminnan 2007/677/YUTP (1) Tšadin tasavallassa ja Keski-Afrikan tasavallassa toteutettavasta Euroopan unionin sotilasoperaatiosta (EUFOR Tchad/RCA) ja erityisesti sen 10 artiklan 5 kohdan,
   sekä katsoo seuraavaa:

               (1)

               Yhteisen toiminnan 2007/677/YUTP 10 artiklan 5 kohdan mukaisesti neuvosto on valtuuttanut poliittisten ja turvallisuusasioiden komitean tekemään asiaankuuluvat päätökset osallistujien komitean perustamisesta EUFOR Tchad/RCA -operaatiota varten.

               (2)

               Eurooppa-neuvoston 7, 8 ja 9 päivänä joulukuuta 2000 Nizzassa ja 24 ja 25 päivänä lokakuuta 2002 Brysselissä antamissa päätelmissä vahvistettiin järjestelyt, jotka koskevat kolmansien valtioiden osallistumista kriisinhallintaoperaatioihin ja osallistujien komitean perustamista.

               (3)

               Osallistujien komitea on keskeisessä asemassa EUFOR Tchad/RCA -operaation päivittäisessä toteuttamisessa. Se on pääfoorumi, jolla osallistuvat valtiot yhdessä käsittelevät kysymyksiä, jotka liittyvät niiden joukkojen käyttöön operaatiossa. Poliittisten ja turvallisuusasioiden komitea, joka vastaa operaation poliittisesta valvonnasta ja strategisesta johdosta, ottaa huomioon osallistujien komiteassa esitetyt näkemykset.

               (4)

               Euroopan unionista tehtyyn sopimukseen ja Euroopan yhteisön perustamissopimukseen liitetyn, Tanskan asemasta tehdyn pöytäkirjan 6 artiklan mukaisesti Tanska ei osallistu niiden Euroopan unionin päätösten ja toimien valmisteluun ja täytäntöönpanoon, joilla on merkitystä puolustuksen alalla,

         ON PÄÄTTÄNYT SEURAAVAA:
   1 artikla
   Perustaminen ja toimeksianto
   Täten perustetaan osallistujien komitea Tšadin tasavallassa ja Keski-Afrikan tasavallassa toteutettavaa Euroopan unionin sotilasoperaatiota varten (jäljempänä ’osallistujien komitea’). Sen tehtävät vahvistetaan Eurooppa-neuvoston Nizzan ja Brysselin kokouksissa annetuissa päätelmissä.
   2 artikla
   Kokoonpano
   1.   Osallistujien komitean kokoonpano on seuraava:

               —

               kaikkien jäsenvaltioiden edustajat,

               —

               niiden operaatioon osallistuvien, liitteessä lueteltujen kolmansien valtioiden edustajat, joiden osallistuminen on sotilaallisesti merkittävää.

         2.   EU:n operaation komentaja, Euroopan unionin sotilasesikunnan pääjohtaja, tai heidän edustajansa, ja komission edustajat osallistuvat osallistujien komitean kokouksiin.
   3.   Kolmansia henkilöitä voidaan tarvittaessa kutsua kokoukseen tiettyjen asioiden käsittelyn ajaksi.
   3 artikla
   Puheenjohtaja
   Tätä operaatiota koskevan osallistujien komitean puheenjohtajana toimii YUTP:n korkeana edustajana toimiva neuvoston pääsihteeri tai hänen edustajansa tiiviissä yhteistyössä puheenjohtajavaltion ja Euroopan unionin sotilaskomitean puheenjohtajan tai hänen edustajansa kanssa, sanotun kuitenkaan rajoittamatta puheenjohtajavaltion oikeuksia.
   4 artikla
   Kokoukset
   1.   Puheenjohtaja kutsuu osallistujien komitean koolle säännöllisesti. Olosuhteiden niin vaatiessa kokouksia voidaan kutsua koolle kiireellisesti puheenjohtajan aloitteesta tai jäsenen pyynnöstä.
   2.   Puheenjohtaja jakaa etukäteen esityslistaehdotuksen ja kokousasiakirjat. Jokaisen kokouksen jälkeen jaetaan yhteenveto kokouksesta.
   5 artikla
   Menettely
   1.   Jollei 3 kohdasta muuta johdu, ja rajoittamatta poliittisten ja turvallisuusasioiden komitean toimivaltaa ja EU:n operaation komentajan tehtäviä,

               —

               operaatioon osallistuvien valtioiden edustajat tekevät yksimielisesti osallistujien komitean päätökset, jotka koskevat operaation päivittäistä toteuttamista,

               —

               osallistujien komitean jäsenet hyväksyvät yksimielisesti osallistujien komitean suositukset, jotka koskevat operatiiviseen suunnitteluun, tavoitteet mukaan lukien, mahdollisesti tehtäviä mukautuksia.

         Jäsenen pidättäytyminen äänestyksestä ei estä yksimielisyyttä.
   2.   Puheenjohtaja toteaa, että enemmistö niiden valtioiden edustajista, joilla on oikeus osallistua käsittelyyn, on läsnä.
   3.   Kaikki menettelyä koskevat kysymykset ratkaistaan kokouksessa läsnä olevien jäsenten yksinkertaisella enemmistöllä.
   4.   Tanska ei osallistu mihinkään komitean päätökseen.
   6 artikla
   Salassapito
   1.   Neuvoston turvallisuussääntöjä sovelletaan osallistujien komitean kokouksiin ja käsittelyihin. Erityisesti edellytetään, että osallistujien komitean jäsenillä on riittävä luotettavuusselvitys.
   2.   Osallistujien komitean käsittelyt kuuluvat salassapitovelvollisuuden piiriin, ellei osallistujien komitea päätä yksimielisesti toisin.
   7 artikla
   Voimaantulo
   Tämä päätös tulee voimaan päivänä, jona se tehdään.

      Tehty Brysselissä 18 päivänä maaliskuuta 2008.

            Poliittisten ja turvallisuusasioiden komitean puolesta

            Puheenjohtaja

         M. IPAVIC

      (1)  EUVL L 279, 23.10.2007, s. 21.

      LIITE
      Luettelo 2 artiklan 1 kohdassa tarkoitetuista kolmansista valtioista

                  —

                  Albania


title: Neuvoston päätös (YUTP) 2017/345, annettu 27 päivänä helmikuuta 2017, Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta

text:
               28.2.2017

               FI

               Euroopan unionin virallinen lehti

               L 50/59

         NEUVOSTON PÄÄTÖS (YUTP) 2017/345,
   annettu 27 päivänä helmikuuta 2017,
   Korean demokraattista kansantasavaltaa koskevista rajoittavista toimenpiteistä annetun päätöksen (YUTP) 2016/849 muuttamisesta
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen ja erityisesti sen 29 artiklan,
   ottaa huomioon unionin ulkoasioiden ja turvallisuuspolitiikan korkean edustajan ehdotuksen,
   sekä katsoo seuraavaa:

               (1)

               Neuvosto hyväksyi 27 päivänä toukokuuta 2016 päätöksen (YUTP) 2016/849 (1) Korean demokraattista kansantasavaltaa koskevista rajoittavista toimenpiteistä, jolla muun muassa pantiin täytäntöön Yhdistyneiden kansakuntien turvallisuusneuvoston päätöslauselmat 1718 (2006), 1874 (2009), 2087 (2013), 2094 (2013) ja 2270 (2016).

               (2)

               YK:n turvallisuusneuvosto antoi 30 päivänä marraskuuta 2016 päätöslauselman 2321 (2016), jossa se ilmaisi syvän huolensa Korean demokraattisen kansantasavallan 9 päivänä syyskuuta 2016 tekemän ydinkokeen johdosta, joka on YK:n turvallisuusneuvoston asiaan liittyvien päätöslauselmien vastainen; se tuomitsi Korean demokraattisen kansantasavallan jatkuvan ydinalaan ja ballistisiin ohjuksiin liittyvän toiminnan, joka rikkoo vakavasti YK:n turvallisuusneuvoston asiaan liittyviä päätöslauselmia, ja totesi, että kansainvälinen rauha ja turvallisuus ovat edelleen selvästi uhattuina alueella ja sen ulkopuolellakin.

               (3)

               YK:n turvallisuusneuvosto tuo päätöslauselmassa 2321 (2016) ilmi huolensa siitä, että Korean demokraattiseen kansantasavaltaan saapuvien tai sieltä poistuvien henkilöiden henkilökohtaisia matkatavaroita ja ruumaan meneviä matkatavaroita saatetaan käyttää sellaisten tuotteiden kuljettamiseen, joiden toimitus, myynti tai siirto on kielletty YK:n turvallisuusneuvoston päätöslauselmien 1718 (2006), 1874 (2009), 2087 (2013), 2094 (2013), 2270 (2016) tai 2321 (2016) nojalla; ja tarkentaa, että tällaiset matkatavarat katsotaan ’rahdiksi’ YK:n turvallisuusneuvoston päätöslauselman 2270 (2016) 18 kohtaa sovellettaessa, viitaten näin velvoitteeseen tarkastaa rahti.

               (4)

               YK:n turvallisuusneuvosto kehottaa päätöslauselmassa 2321 (2016) jäsenvaltioita vähentämään henkilöstön lukumäärää diplomaatti- ja konsuliedustustoissa Korean demokraattisessa kansantasavallassa.

               (5)

               YK:n turvallisuusneuvosto tuo päätöslauselmassa 2321 (2016) ilmi huolensa siitä, että kiellettyjä tuotteita saatetaan kuljettaa Korean demokraattiseen kansantasavaltaan ja sieltä pois rauta- ja maanteitse, ja painottaa, että YK:n turvallisuusneuvoston päätöslauselman 2270 (2016) 18 kohdan mukainen velvoite tarkastaa jäsenvaltioiden alueilla oleva tai niiden alueiden kautta kulkeva rahti kattaa rauta- ja maanteitse kuljetetun rahdin.

               (6)

               YK:n turvallisuusneuvoston päätöslauselmassa 2321 (2016) todetaan, että sitä ja YK:n turvallisuusneuvoston päätöslauselmia 1718 (2006), 1874 (2009), 2087 (2013), 2094 (2013), 2270 (2016) sovellettaessa käsite ’kauttakulku’ kattaa muun muassa muttei ainoastaan henkilöiden matkan valtion kansainvälisten lentoasemien kautta toisessa valtiossa sijaitsevaan määränpäähän, riippumatta siitä, kulkevatko henkilöt tulli- tai passintarkastuksen kautta kyseisellä lentoasemalla.

               (7)

               YK:n turvallisuusneuvoston päätöslauselmassa 2321 (2016) vahvistetaan yhteenlaskettu enimmäismäärä kivihiilelle, joka voidaan tuoda Korean demokraattisesta kansantasavallasta, sekä tähän sovellettava valvonta- ja todentamismekanismi. Osana tätä mekanismia niitä jäsenvaltioita, jotka tuovat kivihiiltä Korean demokraattisesta kansantasavallasta, kehotetaan säännöllisesti tarkistamaan YK:n internetsivulta, ettei kivihiilentuonnin yhteenlaskettua enimmäismäärää ole saavutettu.

               (8)

               YK:n turvallisuusneuvoston päätöslauselmassa 2321 (2016) palautetaan mieleen, että Korean demokraattisen kansantasavallan diplomaatit eivät saa asemamaassaan harjoittaa minkäänlaista ammatillista tai kaupallista toimintaa, josta he saavat henkilökohtaista etua.

               (9)

               YK:n turvallisuusneuvosto tuo päätöslauselmassa 2321 (2016) ilmi huolensa siitä, että Korean demokraattisen kansantasavallan kansalaisia lähetetään työskentelemään muihin valtioihin ansaitsemaan kovaa valuuttaa, jota Korean demokraattinen kansantasavalta käyttää ydinohjelmiinsa ja ballististen ohjusten ohjelmiinsa, ja kehottaa valtioita olemaan varuillaan tämän käytännön suhteen.

               (10)

               YK:n turvallisuusneuvosto toistaa päätöslauselmassa 2321 (2016) huolensa siitä, että käteistä rahaa saatetaan käyttää turvallisuusneuvoston asettamien pakotteiden kiertämiseksi, ja kehottaa jäsenvaltioita olemaan valppaina tämän riskin suhteen.

               (11)

               YK:n turvallisuusneuvoston päätöslauselmassa 2321 (2016) tuodaan ilmi YK:n turvallisuusneuvoston sitoutuminen tilanteen rauhanomaiseen, diplomaattiseen ja poliittiseen ratkaisuun sekä vahvistetaan tuki kuuden osapuolen neuvotteluille ja kehotetaan aloittamaan ne uudelleen.

               (12)

               YK:n turvallisuusneuvoston päätöslauselmassa 2321 (2016) vahvistetaan, että Korean demokraattisen kansantasavallan toimintaa on seurattava jatkuvasti ja että YK:n turvallisuusneuvosto on valmis vahvistamaan tai muuttamaan toimenpiteitä taikka keskeyttämään tai poistamaan ne tarvittaessa sen mukaan, miten Korean demokraattinen kansantasavalta noudattaa niitä; YK:n turvallisuusneuvosto aikoo vakaasti toteuttaa uusia merkittäviä toimenpiteitä, jos Korean demokraattinen kansantasavalta tekee ydinkokeita tai laukaisuja.

               (13)

               Unionin lisätoimet ovat tarpeen tiettyjen tässä päätöksessä säädettyjen toimenpiteiden panemiseksi täytäntöön.

               (14)

               Jäsenvaltioiden olisi jaettava merkitykselliset tiedot muiden jäsenvaltioiden kanssa tämän päätöksen tehokkaan EU:n laajuisen täytäntöönpanon tukemiseksi.

               (15)

               Päätös (YUTP) 2016/849 olisi näin ollen muutettava vastaavasti,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös (YUTP) 2016/849 seuraavasti:

               1)

               Lisätään 1 artiklan 1 kohtaan alakohdat seuraavasti:

                           ”h)

                           YK:n turvallisuusneuvoston päätöslauselman 2321 (2016) 4 kohdan nojalla luetteloon merkityt tietyt muut tuotteet, tarvikkeet, laitteet, tavarat ja teknologia;

                           i)

                           pakotekomitean YK:n turvallisuusneuvoston päätöslauselman 2321 (2016) 7 kohdan nojalla hyväksymään tavanomaisten aseiden kaksikäyttöluetteloon merkityt kaikki muut tuotteet.”

               2)

               Korvataan 4 artiklan 1 kohta seuraavasti:
               ”1.   Kielletään kullan, titaanimalmin, vanadiinimalmin, harvinaisten maametallien, kuparin, nikkelin, hopean ja sinkin hankkiminen Korean demokraattisesta kansantasavallasta jäsenvaltioiden kansalaisten toimesta tai jäsenvaltion lipun alla purjehtivaa alusta tai jäsenvaltiossa rekisteröityä ilma-alusta käyttäen, riippumatta siitä, ovatko kyseiset tuotteet peräisin Korean demokraattisen kansantasavallan alueelta.”

               3)

               Lisätään artikla seuraavasti:
               ”6 a artikla
               1.   Kielletään patsaiden hankkiminen Korean demokraattisesta kansantasavallasta jäsenvaltioiden kansalaisten toimesta tai jäsenvaltion lipun alla purjehtivaa alusta tai jäsenvaltiossa rekisteröityä ilma-alusta käyttäen, riippumatta siitä, ovatko kyseiset tuotteet peräisin Korean demokraattisen kansantasavallan alueelta.
               2.   Edellä olevaa 1 kohtaa ei sovelleta, jos pakotekomitea on antanut etukäteen tapauskohtaisen hyväksynnän.
               3.   Unioni toteuttaa tarvittavat toimenpiteet määrittääkseen, mitkä tuotteet kuuluvat tämän artiklan soveltamisalaan.”

               4)

               Lisätään artikla seuraavasti:
               ”6 b artikla
               1.   Kielletään helikoptereiden ja alusten suora tai välillinen toimittaminen, myynti tai siirto Korean demokraattiseen kansantasavaltaan jäsenvaltioiden kansalaisten toimesta tai jäsenvaltion lipun alla purjehtivaa alusta tai jäsenvaltiossa rekisteröityä ilma-alusta käyttäen, riippumatta siitä, ovatko kyseiset tuotteet peräisin jäsenvaltioiden alueelta.
               2.   Edellä olevaa 1 kohtaa ei sovelleta, jos pakotekomitea on antanut etukäteen tapauskohtaisen hyväksynnän.
               3.   Unioni toteuttaa tarvittavat toimenpiteet määrittääkseen, mitkä tuotteet kuuluvat tämän artiklan soveltamisalaan.”

               5)

               Korvataan 7 artikla seuraavasti:
               ”7 artikla
               1.   Kielletään kivihiilen, raudan ja rautamalmin hankkiminen Korean demokraattisesta kansantasavallasta jäsenvaltioiden kansalaisten toimesta tai jäsenvaltion lipun alla purjehtivaa alusta tai jäsenvaltiossa rekisteröityä ilma-alusta käyttäen, riippumatta siitä, ovatko kyseiset tuotteet peräisin Korean demokraattisen kansantasavallan alueelta. Unioni toteuttaa tarvittavat toimenpiteet määrittääkseen, mitkä tuotteet kuuluvat tämän kohdan soveltamisalaan.
               2.   Edellä olevaa 1 kohtaa ei sovelleta kivihiileen, jonka hankinnan suorittava jäsenvaltio on vakuuttanut luotettavien tietojen perusteella olleen peräisin Korean demokraattisen kansantasavallan ulkopuolelta ja joka kuljetettiin Korean demokraattisen kansantasavallan kautta yksinomaan Rajinin (Rasonin) satamasta tapahtuvaa vientiä varten, edellyttäen että kyseinen jäsenvaltio ilmoittaa asiasta etukäteen pakotekomitealle ja että nämä liiketoimet eivät liity tulojen hankintaan Korean demokraattisen kansantasavallan ydinohjelmia tai ballististen ohjusten ohjelmia taikka muuta YK:n turvallisuusneuvoston päätöslauselmilla 1718 (2006), 1874 (2009), 2087 (2013), 2094 (2013), 2270 (2016) ja 2321 (2016) tai tällä päätöksellä kiellettyä toimintaa varten.
               3.   Edellä olevaa 1 kohtaa ei sovelleta Korean demokraattisesta kansantasavallasta peräisin olevan kivihiilen kokonaisvientiin kaikkiin YK:n jäsenvaltioihin, joka yhteenlaskettuna ei ylitä 53 495 894:ää Yhdysvaltain dollaria tai 1 000 866:ta tonnia, sen mukaan kumpi määrä on pienempi, YK:n turvallisuusneuvoston päätöslauselman 2321 (2016) hyväksymispäivän ja 31 päivän joulukuuta 2016 välisenä aikana eikä Korean demokraattisesta kansantasavallasta peräisin olevan kivihiilen kokonaisvientiin kaikkiin YK:n jäsenvaltioihin, joka yhteenlaskettuna ei ylitä 400 870 018:aa Yhdysvaltain dollaria tai 7 500 000:ta tonnia vuodessa, sen mukaan kumpi määrä on pienempi, 1 päivästä tammikuuta 2017 alkaen sillä edellytyksellä, että

                           a)

                           hankkimiseen ei osallistu henkilöitä tai yhteisöjä, joilla on yhteyksiä Korean demokraattisen kansantasavallan ydinohjelmiin tai ballististen ohjusten ohjelmiin tai muuhun YK:n turvallisuusneuvoston päätöslauselmilla 1718 (2006), 1874 (2009), 2087 (2013), 2094 (2013), 2270 (2016) ja 2321 (2016) kiellettyyn toimintaan, mukaan lukien nimetyt henkilöt tai yhteisöt, näiden puolesta tai johdolla toimivat henkilöt tai yhteisöt, näiden omistuksessa tai määräysvallassa suoraan tai välillisesti olevat yhteisöt taikka henkilöt tai yhteisöt, jotka avustavat pakotteiden kiertämisessä; ja

                           b)

                           hankkimisen tarkoituksena on yksinomaan Korean demokraattisen kansantasavallan kansalaisten toimeentulon turvaaminen eivätkä ne liity tulojen hankintaan Korean demokraattisen kansantasavallan ydinohjelmia tai ballististen ohjusten ohjelmia varten tai muuta YK:n turvallisuusneuvoston päätöslauselmilla 1718 (2006), 1874 (2009), 2087 (2013), 2094 (2013), 2270 (2016) ja 2321 (2016) kiellettyä toimintaa varten.

                     4.   Jäsenvaltion, joka hankkii kivihiiltä suoraan Korean demokraattisesta kansantasavallasta, on ilmoitettava pakotekomitealle hankkimisen yhteenlaskettu volyymi kunkin kuukauden osalta viimeistään 30 päivän kuluessa kyseisen kuukauden päättymisestä YK:n turvallisuusneuvoston päätöslauselman 2321 (2016) liitteessä V olevalla lomakkeella. Jäsenvaltion on myös toimitettava muille jäsenvaltioille ja komissiolle pakotekomitealle tältä osin ilmoitetut tiedot.
               5.   Edellä olevaa 1 kohtaa ei sovelleta rautaa ja rautamalmia koskeviin liiketoimiin, joiden tarkoituksena katsotaan olevan yksinomaan toimeentulon turvaaminen ja jotka eivät liity tulojen hankintaan Korean demokraattisen kansantasavallan ydinohjelmia tai ballististen ohjusten ohjelmia taikka muuta YK:n turvallisuusneuvoston päätöslauselmalla 1718 (2006), 1874 (2009), 2087 (2013), 2094 (2013), 2270 (2016) tai 2321 (2016) kiellettyä toimintaa varten.”

               6)

               Korvataan 10 artikla seuraavasti:
               ”10 artikla
               1.   Kielletään julkisen tai yksityisen rahoitustuen myöntäminen Korean demokraattisen kansantasavallan kanssa käytävää kauppaa varten, mukaan lukien vientiluottojen, -takuiden tai -vakuutuksen myöntäminen, tällaiseen kauppaan osallistuville Korean demokraattisen kansantasavallan kansalaisille tai yhteisöille.
               2.   Edellä olevaa 1 kohtaa ei sovelleta, jos pakotekomitea on antanut rahoitustuen myöntämiselle etukäteen tapauskohtaisen hyväksynnän.”

               7)

               Korvataan 14 artikla seuraavasti:
               ”14 artikla
               1.   Kielletään Korean demokraattisen kansantasavallan pankkien, mukaan lukien Korean demokraattisen kansantasavallan keskuspankki, sen konttorit ja tytäryhtiöt, sekä muiden 13 artiklan 2 kohdassa tarkoitettujen rahoitusyhteisöjen konttoreiden, tytäryhtiöiden tai edustustojen avaaminen jäsenvaltioiden alueella.
               2.   Edellä olevassa 1 kohdassa tarkoitettujen yhteisöjen olemassa olevat konttorit, tytäryhtiöt ja edustustot jäsenvaltioiden alueella on suljettava 90 päivän kuluessa YK:n turvallisuusneuvoston päätöslauselman 2270 (2016) hyväksymisestä.
               3.   Jollei pakotekomitea ole toimea etukäteen hyväksynyt, kielletään Korean demokraattisen kansantasavallan pankkeja, mukaan lukien Korean demokraattisen kansantasavallan keskuspankki, sen konttorit ja tytäryhtiöt, sekä muita 13 artiklan 2 kohdassa tarkoitettuja rahoitusyhteisöjä

                           a)

                           perustamasta uusia yhteisyrityksiä jäsenvaltioiden lainkäyttövaltaan kuuluvien pankkien kanssa;

                           b)

                           hankkimasta omistusoikeutta jäsenvaltioiden lainkäyttövaltaan kuuluvissa pankeissa; tai

                           c)

                           perustamasta tai ylläpitämästä kirjeenvaihtajapankkisuhteita jäsenvaltioiden lainkäyttövaltaan kuuluvien pankkien kanssa.

                     4.   Korean demokraattisen kansantasavallan pankkien kanssa olemassa olevat yhteisyritykset, omistusoikeudet ja kirjeenvaihtajapankkisuhteet on lakkautettava 90 päivän kuluessa YK:n turvallisuusneuvoston päätöslauselman 2270 (2016) hyväksymisestä.
               5.   Jäsenvaltioiden alueella toimivia tai niiden lainkäyttövaltaan kuuluvia rahoituslaitoksia kielletään avaamasta edustustoja, tytäryhtiöitä, konttoreita tai pankkitilejä Korean demokraattisessa kansantasavallassa.
               6.   Korean demokraattisessa kansantasavallassa olemassa olevat edustustot, tytäryhtiöt ja pankkitilit on suljettava 90 päivän kuluessa YK:n turvallisuusneuvoston päätöslauselman 2321 (2016) hyväksymisestä.
               7.   Edellä olevaa 6 kohtaa ei sovelleta, jos pakotekomitea tapauskohtaisesti katsoo, että näitä edustustoja, tytäryhtiöitä tai pankkitilejä tarvitaan humanitaarisen avun toimittamiseen, diplomaattisia suhteita ja konsulisuhteita koskevien Wienin yleissopimusten mukaiseen diplomaattiedustustojen toimintaan Korean demokraattisessa kansantasavallassa, Yhdistyneiden kansakuntien tai sen erityisjärjestöjen tai vastaavien järjestöjen toimintaan, tai muuhun tarkoitukseen, joka on YK:n turvallisuusneuvoston päätöslauselman 1718 (2006), 1874 (2009), 2087 (2013), 2094 (2013), 2270 (2016) tai 2321 (2016) mukainen.”

               8)

               Korvataan 16 artiklan 6 kohta seuraavasti:
               ”6.   Jäsenvaltioiden on toteutettava tarvittavat toimenpiteet takavarikoidakseen ja hävittääkseen, esimerkiksi tuhoamalla, saattamalla toimintakyvyttömiksi tai käyttökelvottomiksi, varastoimalla tai siirtämällä hävitettäviksi johonkin muuhun valtioon kuin alkuperä- tai määrävaltioihin, tarkastuksissa löydetyt tuotteet, joiden toimitus, myynti, siirto tai vienti on kielletty YK:n turvallisuusneuvoston päätöslauselmilla 1718 (2006), 1874 (2009), 2087 (2013), 2094 (2013), 2270 (2016) tai 2321 (2016), niille sovellettavista YK:n turvallisuusneuvoston päätöslauselmista, mukaan lukien YK:n turvallisuusneuvoston päätöslauselma 1540 (2004), aiheutuvien velvoitteiden mukaisesti.”

               9)

               Lisätään artikla seuraavasti:
               ”18 a artikla
               1.   Jäsenvaltion, joka on pakotekomitean nimeämän aluksen lippuvaltio, on ulosliputettava alus, jos pakotekomitea on niin määrännyt.
               2.   Jäsenvaltion, joka on pakotekomitean nimeämän aluksen lippuvaltio, on ohjattava alus pakotekomitean nimeämään satamaan toimien yhdessä satamavaltion kanssa, jos pakotekomitea on niin määrännyt.
               3.   Jäsenvaltioiden on kiellettävä aluksen pääsy satamiinsa, paitsi hätätilanteessa tai jos alus palaa lähtösatamaansa, jos pakotekomitean suorittamassa nimeämisessä niin on määrätty.
               4.   Jäsenvaltioiden on sovellettava alukseen omaisuuden jäädyttämistä, jos pakotekomitean suorittamassa nimeämisessä niin on määrätty.
               5.   Liite IV sisältää tämän artiklan 1–4 kohdassa tarkoitetut alukset, jotka pakotekomitea on nimennyt YK:n turvallisuusneuvoston päätöslauselman 2321 (2016) 12 kohdan mukaisesti.”

               10)

               Muutetaan 20 artikla seuraavasti:

                           a)

                           korvataan 2 kohta seuraavasti:
                           ”2.   Edellä olevaa 1 kohtaa ei sovelleta, jos pakotekomitea antaa etukäteen tapauskohtaisen hyväksynnän.”;

                           b)

                           kumotaan 3 kohta.

               11)

               Lisätään artikla seuraavasti:
               ”20 a artikla
               Kielletään alusten palvelujen tai ilma-aluspalvelujen hankkiminen Korean demokraattiselta kansantasavallalta.”

               12)

               Korvataan 21 artikla seuraavasti:
               ”21 artikla
               Jäsenvaltioiden on poistettava rekisteristä kaikki Korean demokraattisen kansantasavallan omistuksessa tai määräysvallassa olevat tai sen liikennöimät alukset, eivätkä ne saa rekisteröidä tällaisia aluksia, jotka toinen valtio on poistanut rekisteristä YK:n turvallisuusneuvoston päätöslauselmassa 2321 (2016) olevan 24 kohdan nojalla.”

               13)

               Korvataan 22 artikla seuraavasti:
               ”22 artikla
               1.   Kielletään alusten rekisteröinti Korean demokraattiseen kansantasavaltaan, luvan hankkiminen alukselle käyttää Korean demokraattisen kansantasavallan lippua tai Korean demokraattisen kansantasavallan lipun alla purjehtivan aluksen omistaminen, vuokraaminen tai liikennöinti sekä luokituksen, todistuksen tai niihin liittyvän palvelun taikka vakuutuksen myöntäminen tällaiselle alukselle.
               2.   Edellä olevaa 1 kohtaa ei sovelleta, jos pakotekomitea on antanut etukäteen tapauskohtaisen hyväksynnän.
               3.   Kielletään jäsenvaltioiden kansalaisten harjoittama tai jäsenvaltioiden alueelta käsin tapahtuva vakuutus- tai jälleenvakuutuspalvelujen tarjoaminen Korean demokraattisen kansantasavallan, myös laittomin keinoin, omistuksessa tai määräysvallassa oleville taikka sen liikennöimille aluksille.
               4.   Edellä olevaa 3 kohtaa ei sovelleta, jos pakotekomitea tapauskohtaisesti katsoo, että aluksen toiminta liittyy yksinomaan toimeentulon turvaamiseen liittyviin tarkoituksiin, eivätkä Korean demokraattisen kansantasavallan henkilöt tai yhteisöt käytä sitä tulojen hankkimiseen, tai yksinomaan humanitaarisiin tarkoituksiin.”

               14)

               Lisätään 23 artiklaan kohta seuraavasti:
               ”12.   Jäsenvaltioiden on toteutettava tarvittavat toimenpiteet estääkseen Korean demokraattisen kansantasavallan hallituksen jäsenten, tämän hallituksen virkamiesten ja Korean demokraattisen kansantasavallan asevoimien jäsenten pääsyn alueilleen tai kulun alueidensa kautta, jos näillä jäsenillä tai virkamiehillä on yhteyksiä Korean demokraattisen kansantasavallan ydinohjelmiin tai ballististen ohjusten ohjelmiin tai muuhun YK:n turvallisuusneuvoston päätöslauselmilla 1718 (2006), 1874 (2009), 2087 (2013), 2094 (2013), 2270 (2016) ja 2321 (2016) kiellettyyn toimintaan.”

               15)

               Lisätään artikla seuraavasti:
               ”24 a artikla
               1.   Jäsenvaltion on sovellettavan oikeuden mukaisesti karkotettava alueeltaan henkilön kansalaisuusvaltioon palauttamista varten sellainen henkilö, jonka se katsoo työskentelevän Korean demokraattisen kansantasavallan pankin tai rahoituslaitoksen puolesta tai johdolla.
               2.   Edellä olevaa 1 kohtaa ei sovelleta, jos henkilön läsnäolo on tarpeen oikeusprosessin päätökseen saattamista tai yksinomaan lääketieteellisiä, turvallisuuteen liittyviä tai muita humanitaarisia tarkoituksia varten tai jos pakotekomitea on päättänyt tapauskohtaisesti, että henkilön karkotus olisi vastoin YK:n turvallisuusneuvoston päätöslauselmien 1718 (2006), 1874 (2009), 2087 (2013), 2094 (2013), 2270 (2016) ja 2321 (2016) tavoitteita.”

               16)

               Korvataan 30 artikla seuraavasti:
               ”30 artikla
               1.   Jäsenvaltioiden on toteutettava kaikki tarvittavat toimenpiteet tarkkaavaisuuden noudattamiseksi ja sen estämiseksi, että niiden alueella annetaan tai niiden kansalaiset antavat Korean demokraattisen kansantasavallan kansalaisille erikoisopetusta tai -koulutusta sellaisilla aloilla, jotka voivat edistää Korean demokraattisen kansantasavallan ydinalan toimia, joihin liittyy joukkotuhoaseiden leviämisen vaara, tai ydinasejärjestelmien kehittämistä, mukaan lukien opetus tai koulutus seuraavilla aloilla: edistyneen tason fysiikka, edistyneen tason tietokonesimulointi ja siihen liittyvä tietojenkäsittelyoppi, geospatiaalinen navigointi, ydintekniikka, avaruustekniikka, ilmailutekniikka ja niihin liittyvät oppiaineet, edistyneen tason materiaalitiede, edistyneen tason kemian tekniikka, edistyneen tason konetekniikka, edistyneen tason sähkötekniikka ja edistyneen tason tuotantotekniikka.
               2.   Jäsenvaltioiden on keskeytettävä tieteellinen ja tekninen yhteistyö Korean demokraattisen kansantasavallan virallisesti tukemien tai sitä edustavien henkilöiden tai yhteisöjen kanssa lääketieteellistä vaihtoa lukuun ottamatta seuraavin poikkeuksin:

                           a)

                           pakotekomitea on ydintieteen ja -teknologian, avaruus- ja ilmailutekniikan tai teollisuuden edistyneen tason tuotantotekniikan ja -menetelmien alalla tehtävän tieteellisen tai teknisen yhteistyön osalta tapauskohtaisesti todennut, että nimenomainen toiminta ei edistä Korean demokraattisen kansantasavallan ydinalan toimia, joihin liittyy joukkotuhoaseiden leviämisen vaara, tai ballistisiin ohjuksiin liittyviä ohjelmia; tai

                           b)

                           kaiken muun tieteellisen tai teknisen yhteistyön osalta tieteellistä tai teknistä yhteistyötä tekevä jäsenvaltio toteaa, että nimenomainen toiminta ei edistä Korean demokraattisen kansantasavallan ydinalan toimia, joihin liittyy joukkotuhoaseiden leviämisen vaara, tai ballistisiin ohjuksiin liittyviä ohjelmia, ja ilmoittaa asiasta pakotekomitealle etukäteen.”

               17)

               Lisätään artikla seuraavasti:
               ”31 a artikla
               Kielletään Korean demokraattisen kansantasavallan diplomaatti- tai konsuliedustustoa ja niiden Korean demokraattisen kansantasavallan jäseniä pitämästä omistuksessaan tai määräysvallassaan pankkitilejä unionin alueella, lukuun ottamatta yhtä pankkitiliä jäsenvaltiossa tai jäsenvaltioissa, joka on edustuston isäntävaltio tai joihin niiden jäsenet on akkreditoitu.”

               18)

               Lisätään artikla seuraavasti:
               ”31 b artikla
               1.   Kielletään kiinteän omaisuuden vuokraaminen Korean demokraattiselle kansantasavallalle tai antaminen muussa muodossa sen käyttöön sekä kiinteän omaisuuden käyttäminen Korean demokraattisen kansantasavallan toimesta tai sen hyödyksi muihin tarkoituksiin kuin diplomaatti- tai konsulitoimintaan.
               2.   Samoin kielletään Korean demokraattisen kansantasavallan alueen ulkopuolella sijaitsevan kiinteän omaisuuden vuokraaminen Korean demokraattiselta kansantasavallalta.”

               19)

               Korvataan 33 artiklan 1 kohta seuraavasti:
               ”1.   Neuvosto toteuttaa liitteisiin I ja IV tehtävät muutokset turvallisuusneuvoston tai pakotekomitean päätösten perusteella.”

               20)

               Lisätään artikla seuraavasti:
               ”36 a artikla
               YK:n turvallisuusneuvoston päätöslauselmissa 1718 (2006), 1874 (2009), 2087 (2013), 2094 (2013), 2270 (2016) tai 2321 (2016) määrätyistä toimenpiteistä poiketen ja edellyttäen, että pakotekomitea on päättänyt, että poikkeus on tarpeen sellaisten kansainvälisten ja valtioista riippumattomien järjestöjen toiminnan helpottamiseksi, jotka toteuttavat avustus- ja hätäaputoimia Korean demokraattisessa kansantasavallassa maan siviiliväestön hyväksi, jäsenvaltion toimivaltainen viranomainen myöntää tarvittavan luvan.”

               21)

               Lisätään tämän päätöksen liitteessä oleva liite IV.

         2 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Brysselissä 27 päivänä helmikuuta 2017.

            Neuvoston puolesta

            Puheenjohtaja

         K. MIZZI

      (1)  Neuvoston päätös (YUTP) 2016/849, annettu 27 päivänä toukokuuta 2016, Korean demokraattista kansantasavaltaa koskevista rajoittavista toimenpiteistä ja päätöksen 2013/183/YUTP kumoamisesta (EUVL L 141, 28.5.2016, s. 79).

      LIITE

            ”LIITE IV
            Luettelo 18 a artiklassa tarkoitetuista aluksista”


Avis juridique important

|

32004D0055

2004/55/EY: Euroopan parlamentin ja neuvoston päätös, tehty 22 päivänä joulukuuta 2003, Euroopan yhteisön perustamissopimuksen 286 artiklan mukaisen riippumattoman valvontaviranomaisen nimittämisestä (Euroopan tietosuojavaltuutettu)

Virallinen lehti nro L 012 , 17/01/2004 s. 0047 - 0047

Euroopan parlamentin ja neuvoston päätös,tehty 22 päivänä joulukuuta 2003,Euroopan yhteisön perustamissopimuksen 286 artiklan mukaisen riippumattoman valvontaviranomaisen nimittämisestä(Euroopan tietosuojavaltuutettu)(2004/55/EY)EUROOPAN PARLAMENTTI JA EUROOPAN UNIONIN NEUVOSTO, jotkaottavat huomioon Euroopan yhteisön perustamissopimuksen 286 artiklan,ottavat huomioon yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 ja erityisesti sen 42 artiklan,ottavat huomioon komission asetuksen (EY) N:o 45/2001 42 artiklan 1 kohdan mukaisesti julkisen hakumenettelyn perusteella 22 päivänä huhtikuuta 2003 laatiman ehdotuksen hakijoita koskevaksi luetteloksi Euroopan tietosuojavaltuutetun ja apulaistietosuojavaltuutetun nimittämistä varten,sekä katsovat seuraavaa:asetuksen (EY) N:o 45/2001 42 artiklan mukaan Euroopan parlamentti ja neuvosto nimittävät yhteisellä sopimuksella Euroopan tietosuojavaltuutetun ja apulaistietosuojavaltuutetun viiden vuoden toimikaudeksi,OVAT PÄÄTTÄNEET SEURAAVAA:1 artiklaNimitetään seuraavat henkilöt viiden vuoden toimikaudeksi päivästä, jona tämä päätös julkaistaan:- Euroopan tietosuojavaltuutetuksi: Peter Johan HUSTINX- Apulaistietosuojavaltuutetuksi: Joaquin BAYO DELGADO.2 artiklaTämä päätös julkaistaan Euroopan unionin virallisessa lehdessä.Tehty Brysselissä 22 päivänä joulukuuta 2003.Euroopan parlamentin puolestaPuhemiesP. CoxNeuvoston puolestaPuheenjohtajaA. Matteoli


title: 2013/180/EU: Neuvoston päätös annettu 22 päivänä huhtikuuta 2013 , jäsenten nimeämisestä Euroopan unionin tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa tarkoitettuun komiteaan

text:
                  23.4.2013

                  FI

                  Euroopan unionin virallinen lehti

                  L 111/48

         NEUVOSTON PÄÄTÖS
         annettu 22 päivänä huhtikuuta 2013,
         jäsenten nimeämisestä Euroopan unionin tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa tarkoitettuun komiteaan
         (2013/180/EU)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan atomienergiayhteisön perustamissopimuksen ja erityisesti sen 106 A artiklan ensimmäisen kohdan,
         ottaa huomioon Euroopan unionin tuomioistuimen perussäännöstä tehdyn pöytäkirjan ja erityisesti sen liitteessä I olevan 3 artiklan 3 kohdan,
         ottaa huomioon yhteisöjen tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa tarkoitetun komitean toimintasäännöistä 18 päivänä tammikuuta 2005 tehdyn neuvoston päätöksen 2005/49/EY, Euratom (1), ja erityisesti sen liitteessä olevan 3 kohdan,
         ottaa huomioon unionin tuomioistuimen presidentin 13 päivänä joulukuuta 2012 antaman suosituksen,
         sekä katsoo seuraavaa:

                     1)

                     Euroopan unionin tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa määrätään sellaisen seitsemästä henkilöstä koostuvan komitean perustamisesta, jossa on unionin tuomioistuimen ja ensimmäisen oikeusasteen tuomioistuimen entisiä jäseniä ja tunnetusti päteviä oikeusoppineita. Tämän kohdan nojalla neuvosto nimeää komitean jäsenet unionin tuomioistuimen presidentin suosituksesta.

                     2)

                     Yhteisöjen tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa tarkoitetun komitean toimintasäännöistä 18 päivänä tammikuuta 2005 tehdyn neuvoston päätöksen 2005/49/EY, Euratom liitteessä olevassa 3 kohdassa säädetään, että neuvosto nimeää komitean puheenjohtajan.

                     3)

                     Näitä säännöksiä olisi sovellettava,

               ONHYVÄKSYNYT TÄMÄN PÄÄTÖKSEN:

            1 artikla
            Euroopan unionin tuomioistuimen perussäännöstä tehdyn pöytäkirjan liitteessä I olevan 3 artiklan 3 kohdassa tarkoitetun komitean jäseniksi nimetään neljän vuoden toimikaudeksi 10 päivästä marraskuuta 2012 lukien:

                        Pernilla LINDH, puheenjohtaja

                        Pranas KŪRIS

                        Ján MAZÁK

                        Jörg PIRRUNG

                        Mihalis VILARAS

                        Roel BEKKER

                        Elena Simina TĂNĂSESCU.

            2 artikla
            Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

            Tehty Luxemburgissa 22 päivänä huhtikuuta 2013.

                  Neuvoston puolesta

                  Puheenjohtaja

               E. GILMORE

            (1)  EUVL L 21, 25.1.2005, s. 13.


title: 2009/488/EY,Euratom: Komission päätös, tehty 11 päivänä kesäkuuta 2009 , yhteisymmärryspöytäkirjan tekemisestä Euroopan komission ja Euroopan ydinfysiikan tutkimusjärjestön (CERN) välillä (ETA:n kannalta merkityksellinen teksti)

text:
               24.6.2009

               FI

               Euroopan unionin virallinen lehti

               L 161/13

         KOMISSION PÄÄTÖS,
   tehty 11 päivänä kesäkuuta 2009,
   yhteisymmärryspöytäkirjan tekemisestä Euroopan komission ja Euroopan ydinfysiikan tutkimusjärjestön (CERN) välillä
   (ETA:n kannalta merkityksellinen teksti)
   (2009/488/EY, Euratom)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja Euroopan atomienergiayhteisön perustamissopimuksen,
   sekä katsoo seuraavaa:

               (1)

               Euroopan yhteisön ja Euroopan ydinfysiikan tutkimusjärjestön (CERN) välillä allekirjoitettiin 10 päivänä lokakuuta 1994 hallinnollinen järjestely.

               (2)

               Alustavissa keskusteluissa on korostettu, että komission olisi syytä tehostaa ja ajantasaistaa yhteistyötä CERNin kanssa eurooppalaisen tutkimusalueen (ERA) viimeaikaisen kehityksen johdosta.

               (3)

               Niinpä on laadittu uusi järjestely yhteisymmärryspöytäkirjan muodossa. Sopimus kattaa muun muassa yhteistyön tehostamisen yhteisesti toteutettavilla toimilla, jotka tähtäävät ERAn vakiinnuttamiseen ja edelleenkehittämiseen sekä hiukkasfysiikan eurooppalaisen strategian täytäntöönpanoon ja jatkoon, samoin kuin molemmille tärkeitä asioita koskevan neuvonpidon ja tietojenvaihdon erityisesti eurooppalaisen tutkimusalueen vakiinnuttamiseen ja edelleenkehittämiseen sekä hiukkasfysiikan eurooppalaiseen strategiaan liittyvissä asioissa; viimeksi mainittuun kuuluu asiaan liittyvä yhteydenpito niiden CERNiin kuuluvien maiden kanssa, jotka eivät ole EU:n jäsenvaltioita.

               (4)

               Komissiolle myönnetään pysyvä oikeus osallistua CERNin neuvoston Euroopan strategiaa käsitteleviin istuntoihin ja käyttää puheenvuoroja näissä istunnoissa. Tarkkailijan asema, joka CERNin neuvostossa myönnettiin Euroopan yhteisöille vuonna 1985, pysyy voimassa (1).

               (5)

               Tästä yhteisymmärryspöytäkirjasta ei johdu mitään taloudellisia tai oikeudellisia velvoitteita,

         ON PÄÄTTÄNYT SEURAAVAA:
   1 artikla
   Hyväksytään liitteenä oleva Euroopan komission ja Euroopan ydinfysiikan tutkimusjärjestön (CERN) välinen yhteisymmärryspöytäkirja. Se korvaa 10 päivänä lokakuuta 1994 tehdyn hallinnollisen järjestelyn.
   2 artikla
   Tieteestä ja tutkimuksesta vastaava komission jäsen Janez Potočnik allekirjoittaa komission puolesta Euroopan komission ja Euroopan ydinfysiikan tutkimusjärjestön välisen yhteisymmärryspöytäkirjan.

      Tehty Brysselissä 11 päivänä kesäkuuta 2009.

            Komission puolesta

         Janez POTOČNIK

            Komission jäsen

      (1)  CERNin neuvoston päätös, 27. ja 28 June 1985.
   LIITE

      euroopan komission ja euroopan ydinfysiikan tutkimusjärjestön välinen
      YHTEISYMMÄRRYSPÖYTÄKIRJA
      Euroopan komissio, jäljempänä ”komissio”, ja Euroopan ydinfysiikan tutkimusjärjestö, hallitustenvälinen järjestö, jonka päätoimipaikka on Genevessä, Sveitsissä, jäljempänä ”Cern”, yhdessä jäljempänä ”(molemmat) sopimuspuolet”,
      JOTKA OTTAVAT HUOMIOON

                  —

                  Euroopan yhteisön perustamissopimuksen ja Euroopan atomienergiayhteisön perustamissopimuksen, joissa suositetaan yhteistyötä tutkimuksen, teknologian kehittämisen ja demonstroinnin alalla kolmansien maiden ja kansainvälisten organisaatioiden kanssa;

                  —

                  eurooppalaisen ydinfysiikan tutkimusjärjestön perustamista koskevan yleissopimuksen, joka tehtiin 1 päivänä heinäkuuta 1953, sellaisena kuin se on muutettuna 18 päivänä tammikuuta 1971, jäljempänä ”yleissopimus”, ja erityisesti sen II artiklan, jolla allekirjoittajaosapuolet antoivat Cernille tehtäväksi ylläpitää Euroopan valtioiden välistä yhteistyötä, myös kansainvälisen yhteistyön kautta, hiukkasfysiikan (fysiikan haara, jossa tutkitaan aineen perusosia ja niihin vaikuttavia voimia) perustutkimuksessa;

                  —

                  Euroopan yhteisön seitsemännen tutkimuksen, teknologian kehittämisen ja demonstroinnin puiteohjelman;

                  —

                  vuonna 2007 julkaistun vihreän kirjan eurooppalaisen tutkimusalueen (ERA) uusista näköaloista (1), jossa kehotetaan yhteistyön lisäämiseen ja kumppanuuden voimistamiseen kansainvälisten tutkimusorganisaatioiden, kuten Cernin (2), kanssa erityisesti tutkimusohjelmien, koulutuksen ja tutkijoiden liikkuvuuden, tutkimusinfrastruktuurien, immateriaalioikeuden ja kansainvälisen yhteistyön alalla;

                  —

                  hiukkasfysiikan eurooppalaisen strategian, joka hyväksyttiin yksimielisesti 14 päivänä heinäkuuta 2006,

                              —

                              jonka avulla Cernin neuvosto (3) määrittelee, ajantasaistaa ja jatkaa Euroopan tutkimusstrategiaa sekä kiihdyttimiä käyttävälle että muulle hiukkasfysiikalle, mihin kuuluu Cernin jäsenvaltioiden edustaminen keskusteluissa muiden maiden ja maailman alueiden kanssa esimerkiksi hiukkasfysiikan tutkimusinfrastruktuureista,

                              —

                              ja jossa tunnustetaan tarve vahvistaa Cernin ja Euroopan unionin suhteita edellä mainittuun strategiaan liittyvissä asioissa;

                  —

                  Cernin neuvoston syyskuussa 2007 ja maaliskuussa 2008 hyväksymät uudet organisaatiorakenteet Euroopan strategian määrittelemiseksi, ajantasaistamiseksi ja jatkamiseksi (Cern/2732/rev ja Cern/2779); niihin kuuluvat erikoisaloihin keskittyvät Cernin neuvoston ”eurooppalaiset strategiaistunnot”;

            JA TUNNUSTAVAT
      kunkin sopimuspuolen toisiaan täydentävät vastuut edellä mainituilla aloilla,
      OVAT PÄÄTTÄNEET SEURAAVAA:

                  1.

                  Molemmat sopimuspuolet, ottaen huomioon kunkin toimivallan, aikovat tehdä yhteistyötä vahvistaakseen ja kehittääkseen eurooppalaista tutkimusaluetta erityisesti tutkimusohjelmien, koulutuksen ja tutkijoiden liikkuvuuden, tutkimusinfrastruktuurien, immateriaalioikeuksien hallinnoinnin ja kansainvälisen yhteistyön alalla. Ne voivat tätä varten kehittää yhteisiä toimia.

                  2.

                  Molemmat osapuolet, ottaen huomioon kunkin toimivallan, aikovat tehdä yhteistyötä hiukkasfysiikan eurooppalaisen strategian jatkotoimissa ja toteuttamisessa. Ne voivat tätä varten kehittää yhteisiä toimia.

                  3.

                  Ottaen huomioon kunkin toimivallan, institutionaalisen tilanteen ja toimintakehyksen molemmat osapuolet tiedottavat toisilleen ja kuulevat toisiaan molemmille tärkeistä asioista, erityisesti niistä, jotka koskevat eurooppalaisen tutkimusalueen lujittamista ja jatkokehitystä sekä hiukkasfysiikan eurooppalaista strategiaa. Viimeksi mainittuun kuuluu asiaan liittyvä yhteydenpito niiden Cerniin kuuluvien maiden kanssa, jotka eivät ole EU:n jäsenvaltioita.

                  4.

                  Cernin neuvosto myöntää komissiolle omien menettelyjensä ehdoilla pysyvän oikeuden ottaa osaa eurooppalaisiin strategiaistuntoihin ja käyttää niissä puheenvuoroa.

                  5.

                  Cernin neuvoston Euroopan yhteisöille vuonna 1985 myöntämä tarkkailijan asema pysyy voimassa (4).

                  6.

                  Komissio suo Cernille oikeuden ehdottaa jäseniä asiaan liittyviin asiantuntija- ja neuvonantajaelimiin. Komissio nimittää nämä asiantuntijat omien sääntöjensä ja menettelyjensä mukaisesti.

                  7.

                  Molemmat osapuolet perustavat yhteyspisteitä ja -mekanismeja viestintää varten, jotta tämän yhteisymmärryspöytäkirjan tavoitteet voidaan saavuttaa.

                  8.

                  Osapuolet tapaavat vuosittain tarkastellakseen edistymistä ja keskustellakseen mahdollisesti muista yhteistyötä parantavista tavoista, yhteiset toimet mukaan lukien, tai kartoittaakseen mahdollisia synergioita.

                  9.

                  Osapuolet sopivat tämän yhteisymmärryspöytäkirjan tulkintaan ja täytäntöönpanoon liittyvistä kysymyksistä.

                  10.

                  Korvataan 10 päivänä lokakuuta 1994 tehty hallinnollinen järjestely tällä yhteisymmärryspöytäkirjalla.

         Tehty kahtena kappaleena Brysselissä 17 päivänä kesäkuuta 2009.

               Cernin puolesta

            Torsten ÅKESSON

               Cernin neuvoston puheenjohtaja

            Rolf-Dieter HEUER

               Cernin pääjohtaja

               Komission puolesta

            Janez POTOČNIK

               Komission jäsen

      (1)  Eurooppalainen tutkimusalue: uudet näköalat, KOM(2007) 161 lopullinen, 4.4.2007.

      (2)  Komission ja Cernin välillä allekirjoitettiin hallinnollinen järjestely 10.10.1994.

      (3)  Cernin neuvosto on Cernin päättävä elin, joka määrittää organisaation politiikan tieteellisissä, teknisissä ja hallinnollisissa asioissa (yleissopimuksen V artikla).

      (4)  Tarkkailijan asema myönnettiin Euroopan yhteisöille Cernin neuvostossa sen tekemällä päätöksellä 27. ja 28.6.1985.


Avis juridique important

|

32000D0468

2000/468/EY: Euroopan parlamentin päätös, tehty 13 päivänä huhtikuuta 2000, vastuuvapauden myöntämisestä komissiolle EHTY:n varainhoitovuoden 1998 talousarvion toteuttamisesta

Virallinen lehti nro 040 , 07/02/2001 s. 0392 - 0393

Euroopan parlamentin päätös,tehty 13 päivänä huhtikuuta 2000,vastuuvapauden myöntämisestä komissiolle EHTY:n varainhoitovuoden 1998 talousarvion toteuttamisesta(2000/468/EY)EUROOPAN PARLAMENTTI, jokaottaa huomioon tilintarkastustuomioistuimen kertomuksen EHTY:n tilinpäätöksestä 31. joulukuuta 1998(1),ottaa huomioon tilintarkastustuomioistuimen EHTY:n varainhoitovuotta 1998 koskevan vuosikertomuksen (sisältää myös EHTY:ä koskevan tarkastuslausuman) sekä komission vastauksen (C5-0153/2000)(2),ottaa huomioon tilintarkastustuomioistuimen erityiskertomuksen komission suorittamasta korkotukien hallinnoinnista ja valvonnasta sekä komission vastaukset(3),ottaa huomioon EHTY:n perustamissopimuksen ja erityisesti sen 78 g artiklan,ottaa huomioon työjärjestyksen 93 artiklan ja liitteen V,ottaa huomioon talousarvion valvontavaliokunnan mietinnön (A5-0092/2000),1. ehdottaa vastuuvapauden myöntämistä komissiolle EHTY:n varainhoitovuoden 1998 talousarvion toteuttamisesta, mutta pyytää kuitenkin antamaan 15. elokuuta 2000 mennessä seuraavat kertomukset:a) OLAF:n kertomus komissiolle marraskuussa 1998 ilmoitettujen ja Guardia di Finanzalle Italiaan lokakuussa 1999 välitettyjen petossyytösten aiheuttamista jatkotoimista,b) komission arviointikertomus EHTY:n varoin hankituista kiinteistöistä; kertomuksessa on selvitettävä myös, mitä perusteita käytettiin sekä miksi ja miten kiinteistöt hankittiin ja miten ne luovutettiin,c) komission arviointikertomus virkamiehille EHTY:n varoista myönnetyistä lainoista; kertomuksessa on selvitettävä myös, mitä perusteita käytettiin ja kuka päätti näiden lainojen myöntämisestä, sekä ilmoitettava lainoja saaneiden virkamiesten ura-alue ja kansallisuus,2. kehottaa puhemiestä välittämään tämän päätöksen ja parlamentin huomautukset sisältävän päätöslauselman komissiolle, neuvostolle, tilintarkastustuomioistuimelle, EHTY:n neuvoa-antavalle komitealle ja kaikille muille toimielimille sekä julkaisemaan ne Euroopan yhteisöjen virallisessa lehdessä (L-sarja).PääsihteeriJulian PriestleyPuhemiesNicole Fontaine(1) EYVL C 240, 25.8.1999, s. 24.(2) EYVL C 338, 25.11.1999.(3) EYVL C 217, 29.7.1999.


title: 2010/464/YUTP: Neuvoston päätös 2010/464/YUTP, annettu 6 päivänä elokuuta 2010 , Euroopan unionin ja Ugandan tasavallan välisen, Euroopan unionin johtaman operaation asemaa Ugandassa koskevan sopimuksen allekirjoittamisesta ja tekemisestä

text:
               24.8.2010

               FI

               Euroopan unionin virallinen lehti

               L 221/1

         NEUVOSTON PÄÄTÖS 2010/464/YUTP,
   annettu 6 päivänä elokuuta 2010,
   Euroopan unionin ja Ugandan tasavallan välisen, Euroopan unionin johtaman operaation asemaa Ugandassa koskevan sopimuksen allekirjoittamisesta ja tekemisestä
   EUROOPAN UNIONIN NEUVOSTO, joka
   ottaa huomioon Euroopan unionista tehdyn sopimuksen, jäljempänä ’SEU-sopimus’, ja erityisesti sen 37 artiklan sekä Euroopan unionin toiminnasta tehdyn sopimuksen, jäljempänä ’SEUT-sopimus’, ja erityisesti sen 218 artiklan 5 kohdan ja 6 kohdan ensimmäisen alakohdan,
   ottaa huomioon unionin ulkoasioiden ja turvallisuuspolitiikan korkean edustajan, jäljempänä ’korkea edustaja’, ehdotuksen,
   sekä katsoo seuraavaa:

               (1)

               Neuvosto hyväksyi 15 päivänä helmikuuta 2010 päätöksen 2010/96/YUTP Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta (EUTM Somalia) (1).

               (2)

               Kyseisen päätöksen 9 artiklan mukaisesti EU-johtoisten yksikköjen ja henkilöstön asemasta, mukaan lukien niiden tehtävän suorittamisen ja sujuvan kulun edellyttämistä erioikeuksista, vapauksista ja muista takeista, voidaan sopia SEU-sopimuksen 37 artiklan nojalla ja SEUT-sopimuksen 218 artiklan 3 kohdassa määrättyä menettelyä noudattaen tehdyllä sopimuksella.

               (3)

               Neuvoston 11 päivänä maaliskuuta 2010 antaman valtuutuksen nojalla korkea edustaja neuvotteli neuvoston pääsihteeristön avustuksella Euroopan unionin ja Ugandan tasavallan välisen sopimuksen Euroopan unionin johtaman operaation asemasta Ugandassa, jäljempänä ’sopimus’.

               (4)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään unionin puolesta Euroopan unionin ja Ugandan tasavallan välinen sopimus Euroopan unionin johtaman operaation asemasta Ugandassa.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionia sitovasti.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä elokuuta 2010.

            Neuvoston puolesta

            Puheenjohtaja

         S. VANACKERE

      (1)  EUVL L 44, 19.2.2010, s. 16.
    ---documentbreak---

               24.8.2010

               FI

               Euroopan unionin virallinen lehti

               L 221/2

         KÄÄNNÖS
   Euroopan unionin ja Ugandan tasavallan välinen
   SOPIMUS
   Euroopan unionin johtaman operaation asemasta Ugandassa
   EUROOPAN UNIONI,
   jäljempänä ’unioni’
   ja
   UGANDAN TASAVALTA,
   jäljempänä ’isäntävaltio’,
   yhdessä jäljempänä ’osapuolet’, jotka
   OTTAVAT HUOMIOON seuraavaa:
   Yhdistyneiden Kansakuntien turvallisuusneuvosto palautti mieliin 30 päivänä marraskuuta 2009 hyväksymässään Somalian tilannetta koskevassa päätöslauselmassa 1897 (2009) aiemmat Somaliaa tukevat päätöslauselmansa ja toisti kunnioittavansa Somalian suvereniteettia, alueellista koskemattomuutta, poliittista riippumattomuutta ja yhtenäisyyttä.
   Lisäksi turvallisuusneuvosto korosti, että Somalian pitkän aikavälin turvallisuus edellyttää, että väliaikainen liittohallitus kehittää kansallisia turvallisuusjoukkoja ja Somalian poliisivoimia Djiboutin sopimuksen ja kansallisen turvallisuusstrategian mukaisesti.
   Isäntävaltion puolustusministeri ilmoitti 5 päivänä tammikuuta 2010 päivätyllä kirjeellä suhtautuvansa myönteisesti unionin suunnittelemaan operaatioon Somalian turvallisuusalan tukemiseksi ja pyysi unionia osallistumaan Somalian turvallisuusjoukkojen kouluttamiseen isäntävaltiossa vähintään yhden vuoden ajan.
   Somalian turvallisuusjoukkojen kouluttamiseen osallistumista koskevasta Euroopan unionin sotilasoperaatiosta 15 päivänä helmikuuta 2010 hyväksytty neuvoston päätös 2010/96/YUTP (1).
   Operaatioon ei sisälly suoraa täytäntöönpanoa eikä oikeutta käyttää pakkokeinoja ilman isäntävaltion suostumusta.
   Tämä sopimus ei vaikuta osapuolten oikeuksiin ja velvollisuuksiin, jotka johtuvat kansainvälisten tuomioistuinten perustamista koskevista kansainvälisistä sopimuksista ja muista välineistä, Kansainvälisen rikostuomioistuimen perussääntö mukaan luettuna,
   OVAT SOPINEET SEURAAVAA:
   1 artikla
   Soveltamisala ja määritelmät
   1.   Tämän sopimuksen määräyksiä sovelletaan Euroopan unionin johtamaan operaatioon Ugandassa, jäljempänä ’EUTM Somalia’, ja sen henkilöstöön.
   2.   Tämän sopimuksen määräyksiä sovelletaan ainoastaan isäntävaltion alueella.
   3.   Tässä sopimuksessa tarkoitetaan

               a)

               ’EUTM Somalialla’ EU:n sotilasesikuntia ja operaatioon osallistuvia kansallisia joukko-osastoja, niiden varusteita ja kulkuvälineitä;

               b)

               ’operaatiolla’ EUTM Somalia -operaation valmistelua, perustamista, toteuttamista ja tukemista;

               c)

               ’EU:n operaation komentajalla’ komentajaa operaatioalueella;

               d)

               ’EU:n operaation esikunnalla’ operaation sotilaallisesta johdosta ja valvonnasta vastaavan EU:n sotilasjohdon alaisia sotilasesikuntia ja niiden osia niiden sijainnista riippumatta;

               e)

               ’kansallisilla joukko-osastoilla’ unionin jäsenvaltioille tai muille operaatioon osallistuville valtioille kuuluvia yksiköitä ja joukkoja;

               f)

               ’EUTM Somalian henkilöstöllä’ EUTM Somaliaan määrättyä siviili- ja sotilashenkilöstöä, operaatiota valmistelemaan lähetettyä henkilöstöä ja lähettäjävaltion tai unionin toimielimen operaatioon liittyvään tehtävään lähettämää henkilöstöä, jotka ovat paikalla isäntävaltion alueella, jollei tässä sopimuksessa toisin määrätä, lukuun ottamatta paikalta palkattua henkilöstöä ja kansainvälisten kaupallisten toimeksisaajien palkkaamaa henkilöstöä;

               g)

               ’paikalta palkatulla henkilöstöllä’ niitä henkilöstön jäseniä, jotka ovat isäntävaltion kansalaisia tai jotka oleskelevat pysyvästi isäntävaltiossa;

               h)

               ’tiloilla’ kaikkia rakennuksia, majoitustiloja ja maa-alueita, joita EUTM Somalia ja sen henkilöstö tarvitsevat;

               i)

               ’lähettäjävaltiolla’ valtiota, joka asettaa kansallisen joukko-osaston EUTM Somalian käyttöön, mukaan lukien unionin jäsenvaltiot ja operaatioon osallistuvat kolmannet valtiot;

               j)

               ’isäntävaltiolla’ Ugandan tasavaltaa;

               k)

               ’virallisella kirjeenvaihdolla’ kaikkea operaatioon ja sen tehtäviin liittyvää kirjeenvaihtoa.

         2 artikla
   Yleiset määräykset
   1.   EUTM Somalia -operaation ja sen henkilöstön on noudatettava isäntävaltion lakeja ja asetuksia ja pidätyttävä kaikesta toiminnasta, joka ei sovi yhteen operaation tavoitteiden kanssa.
   2.   EUTM Somalian on annettava isäntävaltion hallitukselle säännöllisesti tietoja isäntävaltion alueella olevan EUTM Somalian henkilöstön lukumäärästä.
   3 artikla
   Tunnistus
   1.   EUTM Somalian henkilöstön on pidettävä aina mukanaan passia tai sotilashenkilökorttia.
   2.   EUTM Somalian ajoneuvoissa, ilma-aluksissa ja muissa kulkuvälineissä on oltava selvästi erottuva EUTM Somalia -tunnusmerkki ja/tai -rekisterikilvet, jotka annetaan tiedoksi isäntävaltion asiaankuuluville viranomaisille.
   3.   EUTM Somalialla on oikeus käyttää tiloissaan, ajoneuvoissaan ja muissa kulkuvälineissään Euroopan unionin lippua ja muita tunnuksia, kuten sotilasarvomerkkejä, arvonimiä ja virallisia symboleja. EUTM Somalian henkilöstön virkapuvuissa on oltava selvästi erottuva EUTM Somalia -tunnus. Operaatioon osallistuvien kansallisten joukko-osastojen kansallisia lippuja tai arvomerkkejä voidaan käyttää EUTM Somalian tiloissa, ajoneuvoissa, muissa kulkuvälineissä ja virkapuvuissa EU:n operaation komentajan päätöksen mukaisesti.
   4 artikla
   Rajanylitys ja liikkuminen isäntävaltion alueella
   1.   EUTM Somalian henkilöstön on isäntävaltion alueelle saapuessaan esitettävä 3 artiklan 1 kohdassa tarkoitetut asiakirjat tai ensimmäisen maahantulon yhteydessä EUTM Somalian antama henkilökohtainen tai yhteinen matkamääräys. Heidät on vapautettu viisumisäännöksistä, ja isäntävaltio helpottaa maahantulo- ja tullitarkastuksia koskevia vaatimuksia EUTM Somalian henkilöstön jäsenten osalta heidän saapuessaan isäntävaltion alueelle, poistuessaan sieltä tai oleskellessaan siellä.
   2.   EUTM Somalian henkilöstö on vapautettu ulkomaalaisten rekisteröintiä ja valvontaa koskevista isäntävaltion säännöksistä, mutta he eivät saa oikeutta pysyvään oleskeluun eivätkä kotipaikkaan isäntävaltion alueella.
   3.   Isäntävaltiolle toimitetaan tiedoksi yleisluettelo isäntävaltion alueelle saapuvista EUTM Somalian varusteista. Varusteissa on oltava EUTM Somalia -tunnusmerkki. Tämä menettely riittää täyttämään kaikki tulli- ja tarkastusvaatimukset.
   4.   EUTM Somalian henkilöstö saa kuljettaa moottoriajoneuvoja ja ohjata ilma-aluksia isäntävaltion alueella edellyttäen, että kyseisillä henkilöstön jäsenillä on voimassa oleva kansallinen, kansainvälinen tai asevoimien myöntämä ajokortti tai ohjaajan lupakirja.
   5.   Isäntävaltion on myönnettävä EUTM Somalialle ja sen henkilöstölle operaation niin edellyttäessä vapaa liikkuvuus ja matkustusoikeus alueellaan ja ilmatilassaan.
   6.   EUTM Somalia ja sen määräysvallassa olevat kulkuvälineet voivat operaation niin edellyttäessä käyttää yleisiä teitä, siltoja, lauttoja ja lentoasemia suorittamatta tulleja, tietulleja, veroja ja muita vastaavia maksuja. EUTM Somalia ei ole vapautettu pyydettyjen ja suoritettujen palvelujen kohtuullisesta korvaamisesta, mihin sovelletaan samoja ehtoja kuin isäntävaltion asevoimille suoritettujen palvelujen korvaamiseen.
   5 artikla
   Isäntävaltion EUTM Somalialle myöntämät erioikeudet ja vapaudet
   1.   EUTM Somalian tilat ovat loukkaamattomat. Isäntävaltion edustajilla ei ole niihin pääsyä ilman EU:n operaation komentajan lupaa.
   2.   EUTM Somalian tiloihin, niiden kalustukseen ja muuhun niissä olevaan omaisuuteen ja EUTM Somalian kulkuvälineisiin ei voida kohdistaa etsintää, pakkoluovutusta, takavarikointia eikä täytäntöönpanotoimia.
   3.   EUTM Somaliaan, sen omaisuuteen ja varoihin, riippumatta siitä missä ne sijaitsevat ja kenen EUTM Somalian asianmukaisesti valtuuttaman henkilön hallussa ne ovat, ei voida kohdistaa oikeustoimia.
   4.   EUTM Somalian arkistot ja asiakirjat ovat aina loukkaamattomat, riippumatta siitä missä ne sijaitsevat.
   5.   EUTM Somalian virallinen kirjeenvaihto on loukkaamaton
   6.   EUTM Somalia on vapautettu kaikista veroista ja vastaavista suorituksista operaation tarkoituksia varten hankittujen tai maahantuotujen tavaroiden, EUTM Somalian tuottamien palvelujen ja käyttämien tilojen osalta isäntävaltiossa. Myös EUTM Somalian hankkijat tai sopimustoimittajat on vapautettu EUTM Somalialle toimittamiaan tavaroita, palveluja ja tiloja koskevista veroista ja vastaavista suorituksista. EUTM Somaliaa ei ole vapautettu maksuista, veroista eikä muista suorituksista, joita peritään pyydetyistä ja suoritetuista palveluista.
   7.   Isäntävaltion on sallittava operaatioon tarvittavien tavaroiden maahantuonti ja maastavienti sekä vapautettava ne kaikista tulleista, tietulleista, veroista ja vastaavista maksuista, lukuun ottamatta varastoinnista, kuljetuksista ja muista pyydetyistä ja suoritetuista palveluista perittäviä maksuja.
   6 artikla
   Isäntävaltion EUTM Somalian henkilöstölle myöntämät erioikeudet ja vapaudet
   1.   EUTM Somalian henkilöstön jäsentä ei saa pidättää eikä hänen vapauttaan muutoin riistää.
   2.   EUTM Somalian henkilöstön asiakirjat, kirjeenvaihto ja omaisuus ovat loukkaamattomat, lukuun ottamatta 6 kohdan nojalla sallittujen täytäntöönpanotoimenpiteiden toteuttamista.
   3.   EUTM Somalian henkilöstö on kaikissa olosuhteissa vapaa isäntävaltion rikosoikeudellisesta tuomiovallasta.
   Lähettäjävaltio tai asianomainen unionin toimielin, tapauksesta riippuen, voi poistaa EUTM Somalian henkilöstön rikosoikeudellisen koskemattomuuden. Koskemattomuus on aina poistettava kirjallisesti.
   EUTM Somalian henkilöstön vapaus isäntävaltion tuomiovallasta ei vapauta henkilöstön jäsentä lähettäjävaltion tuomiovallasta. Jos EUTM Somalian henkilöstön väitetään syyllistyneen rikokseen, lähettäjävaltion on ilmoitettava isäntävaltiolle sellaisen oikeudellisen menettelyn lopputulos, johon se ryhtyy väitetyn rikoksen johdosta.
   4.   EUTM Somalian henkilöstö on vapaa isäntävaltion siviilioikeudellisesta ja hallinnollisesta tuomiovallasta virkatehtävissä suullisesti tai kirjallisesti esittämiensä lausumien ja suorittamiensa kaikkien tekojen osalta. Jos EUTM Somalian henkilöstön jäsentä vastaan pannaan vireille oikeudellinen menettely jossain isäntävaltion tuomioistuimessa, asiasta on annettava välittömästi tieto EU:n operaation komentajalle ja lähettäjävaltion toimivaltaiselle viranomaiselle tai unionin toimielimelle. Ennen oikeudellisen menettelyn vireillepanoa EU:n operaation komentaja ja lähettäjävaltion toimivaltainen viranomainen tai unionin toimielin antavat tuomioistuimelle lausunnon siitä, tekikö EUTM Somalian henkilöstön jäsen kyseisen teon virkatehtäviä hoitaessaan.
   Jos teko tehtiin virkatehtäviä hoidettaessa, oikeudellista menettelyä ei panna vireille vaan sovelletaan 15 artiklan määräyksiä. Jos tekoa ei tehty virkatehtäviä hoidettaessa, oikeudellinen menettely voi jatkua. EU:n operaation komentajan ja lähettäjävaltion toimivaltaisen viranomaisen tai unionin toimielimen todistuslausunto sitoo isäntävaltion tuomioistuinta, joka ei saa kiistää sitä.
   Jos EUTM Somalian henkilöstön jäsen panee vireille oikeudellisen menettelyn, hän ei pääkanteeseen välittömästi liittyvän vastakanteen osalta voi vedota vapautukseen tuomiovallasta.
   5.   EUTM Somalian henkilöstön jäsen ei ole velvollinen esiintymään todistajana.
   EUTM Somalia ja lähettäjävaltio voivat toimittaa todistajanlausunnot tai kirjalliset valaehtoiset todistukset EUTM Somalian henkilöstöltä sen Somalian turvallisuusjoukkojen Ugandassa tapahtuvan kouluttamisen yhteydessä todistamista rikoksista.
   6.   EUTM Somalian henkilöstön jäsentä kohtaan ei saa ryhtyä minkäänlaisiin täytäntöönpanotoimiin, paitsi jos häntä vastaan pannaan vireille oikeudellinen menettely, joka ei liity hänen virkatehtäviinsä. EUTM Somalian henkilöstön jäsenen omaisuuteen, joka EU:n operaation komentajan lausunnon mukaan on välttämätön virkatehtävien hoitamiseksi, ei saa kohdistaa tuomion, päätöksen tai määräyksen täytäntöönpanon edellyttämää takavarikkoa. Oikeudellisessa menettelyssä EUTM Somalian henkilöstön jäsenen henkilökohtaista vapautta ei saa rajoittaa eikä häneen saa kohdistaa mitään muita pakkokeinoja.
   7.   EUTM Somalian henkilöstö on vapautettu isäntävaltiossa mahdollisesti voimassa olevista sosiaaliturvaa koskevista määräyksistä EUTM Somalian hyväksi tekemiensä palvelusten osalta.
   8.   EUTM Somalian henkilöstö on vapautettu isäntävaltiossa kannettavista veroista heille EUTM Somalian tai lähettäjävaltioiden maksamien palkkojen ja isäntävaltion ulkopuolelta saatujen tulojen osalta.
   9.   Isäntävaltio sallii säätämiensä lakien ja asetusten mukaisesti EUTM Somalian henkilöstön jäsenen henkilökohtaiseen käyttöön tarkoitettujen tavaroiden maahantuonnin ja vapauttaa ne kaikista tulleista, välillisistä ja välittömistä veroista, valmisteveroista ja muista vastaavista maksuista, lukuun ottamatta varastoinnista, kuljetuksista ja vastaavista palveluista perittäviä maksuja.
   Kaikki EUTM Somalian henkilöstön jäsenen henkilökohtaisten matkatavaroiden tarkastukset saadaan suorittaa vain asianomaisen EUTM Somalian henkilöstön jäsenen tai EUTM Somalian valtuutetun edustajan läsnä ollessa.
   7 artikla
   Paikalta palkattu henkilöstö
   Paikalta palkattu henkilöstö nauttii erioikeuksia ja vapauksia vain siinä määrin kuin isäntävaltio sallii. Isäntävaltion on kuitenkin käytettävä tähän henkilöstöön kohdistuvaa tuomiovaltaansa siten, ettei operaation tehtävien suorittamiseen asiattomasti puututa.
   8 artikla
   Rikosoikeudellinen tuomiovalta
   Lähettäjävaltion toimivaltaisilla viranomaisilla on oikeus harjoittaa isäntävaltion alueella kaikkea lähettäjävaltion lainsäädännön mukaista rikosoikeudellista tuomiovaltaa ja kurinpitovaltaa kaikkiin niihin EUTM Somalian henkilöstön jäseniin, jotka ovat lähettäjävaltion asiaa koskevan lainsäädännön alaisia.
   9 artikla
   Virkapuku ja aseet
   1.   Virkapuvun käyttöön sovelletaan EU:n operaation komentajan antamia sääntöjä.
   2.   EUTM Somalian sotilashenkilöstö saa kantaa aseita ja ampumatarvikkeita sillä edellytyksellä, että heillä on siihen määräystensä nojalla oikeus. Kyseiset määräykset on annettava tiedoksi isäntävaltiolle.
   10 artikla
   Isäntävaltion tuki ja hankinnat
   1.   Isäntävaltio suostuu pyydettäessä avustamaan EUTM Somalialle sopivien tilojen löytämisessä.
   2.   Isäntävaltio antaa korvauksetta käyttöön omistamiaan tiloja, mikäli tiloja pyydetään EUTM Somalian hallinnollisten ja operatiivisten toimien suorittamista varten.
   3.   Isäntävaltio avustaa käytettävissään olevin keinoin ja voimavaroin operaation valmistelussa, perustamisessa, toteutuksessa ja tukemisessa. Isäntävaltio antaa operaatiolle apua ja tukea samoin edellytyksin kuin niitä annetaan isäntävaltion asevoimille.
   4.   EUTM Somalian isäntävaltiossa tekemiin sopimuksiin sovellettava laki määritellään sopimuksessa.
   5.   Sopimuksessa voidaan määrätä, että 15 artiklan 3 ja 4 kohdassa tarkoitettua riitojenratkaisumenettelyä sovelletaan sopimuksen soveltamisesta aiheutuviin riitoihin.
   6.   Isäntävaltio helpottaa niiden sopimusten täytäntöönpanoa, joita EUTM Somalia tekee yritysten kanssa operaation toteuttamista varten.
   11 artikla
   Tilojen muuttaminen
   1.   EUTM Somalia saa rakentaa, muuttaa tai muuten mukauttaa tiloja operatiivisten vaatimustensa mukaisesti.
   2.   Isäntävaltio ei vaadi EUTM Somalialta korvausta rakentamisen, muutosten tai mukauttamisten johdosta.
   3.   Ennen EUTM Somalian vetäytymistä EU:n operaation komentaja aloittaa tarvittaessa neuvottelut 18 artiklan soveltamista koskevasta järjestelystä saadakseen kohtuullisen jäännösarvon EUTM Somalia -operaation varoilla hankituista tai parannetuista kiinteistöstä ja/tai siirrettävistä rakennelmista, jotka jäävät isäntävaltioon EUTM Somalian vetäytymisen jälkeen. Jos EUTM Somalian toiminta siirtyy jatko-operaatiolle, isäntävaltion on annettava kyseiset tilat jatko-operaation käyttöön korvauksetta.
   12 artikla
   EUTM Somalian henkilöstön jäsenen kuolema
   1.   EU:n operaation komentajalla on oikeus huolehtia EUTM Somalian henkilöstön kuolleen jäsenen ja hänen henkilökohtaisen omaisuutensa palauttamisesta tämän kotimaahan ja tehdä tarvittavat järjestelyt.
   2.   EUTM Somalian henkilöstön kuolleelle jäsenelle ei saa suorittaa ruumiinavausta ilman sen valtion suostumusta, jonka kansalainen asianomainen kuollut henkilö on, eikä ilman EUTM Somalian ja/tai sen valtion edustajan läsnäoloa, jonka kansalainen asianomainen kuollut henkilö on.
   3.   Isäntävaltio ja EUTM Somalia toimivat täysin yhteistyössä, jotta EUTM Somalian henkilöstön kuollut jäsen voidaan viipymättä palauttaa kotimaahansa.
   13 artikla
   EUTM Somalian turvallisuus ja sotilaspoliisi
   1.   Isäntävaltio toteuttaa kaikki tarvittavat toimenpiteet EUTM Somalian ja sen henkilöstön turvallisuuden varmistamiseksi, myös toimenpiteet, joita tarvitaan EUTM Somalian tilojen suojelemiseksi ulkoisilta hyökkäyksiltä ja asiattomalta tunkeutumiselta.
   2.   EU:n operaation komentaja voi perustaa sotilaspoliisiyksikön järjestyksen ylläpitämiseksi EUTM Somalian tiloissa.
   3.   Sotilaspoliisiyksikkö voi toimia myös EUTM Somalian tilojen ulkopuolella neuvotellen ja yhteistoiminnassa isäntävaltion sotilaspoliisin tai poliisin kanssa yleisen järjestyksen ja kurin ylläpitämiseksi EUTM Somalian henkilöstön keskuudessa.
   14 artikla
   Viestintä
   1.   EUTM Somalia voi asentaa ja hoitaa lähettäviä ja vastaanottavia radioasemia sekä satelliittijärjestelmiä. Se neuvottelee isäntävaltion toimivaltaisten viranomaisten kanssa erimielisyyksien välttämiseksi asianmukaisten taajuuksien käytössä. Isäntävaltio antaa taajuudet käyttöön maksutta.
   2.   EUTM Somalialla on oikeus rajoittamattomaan viestintään radiolla (satelliittiradio, kannettava radio ja käsiradio mukaan luettuina), puhelimella, lennättimellä, telefaksilla ja muilla välineillä sekä oikeus asentaa EUTM Somalian tiloihin ja niiden välille tarvittavat välineet tällaisen viestinnän ylläpitämiseksi, mukaan luettuna oikeus asentaa kaapeleita ja maalinjoja operaatiota varten.
   3.   EUTM Somalia voi toteuttaa omissa tiloissaan tarvittavat järjestelyt EUTM Somalian ja/tai sen henkilöstön saapuvan ja lähtevän postin toimittamiseksi eteenpäin.
   15 artikla
   Korvausvaatimukset kuolemantapauksen, henkilövahingon, vahingon tai menetyksen johdosta
   1.   EUTM Somalia ja sen henkilöstö eivät ole vastuussa yksityisen tai valtion omaisuuden vahingosta tai menetyksestä, joka liittyy operatiivisiin vaatimuksiin tai aiheutuu kansalaislevottomuuksiin tai EUTM Somalian suojaamiseen liittyvistä toimista.
   2.   Sovintoratkaisuun pääsemiseksi korvausvaatimukset, jotka koskevat yksityisen tai valtion omaisuuden muuta kuin 1 kohdassa tarkoitettua vahinkoa tai menetystä, samoin kuin korvausvaatimukset, jotka koskevat kuolemantapausta tai henkilövahinkoa taikka EUTM Somalian omaisuuden vahinkoa tai menetystä, toimitetaan isäntävaltion toimivaltaisten viranomaisten kautta EUTM Somalialle, kun kyse on isäntävaltion oikeushenkilöiden tai luonnollisten henkilöiden esittämistä vaatimuksista, tai isäntävaltion toimivaltaisille viranomaisille, kun kyse on EUTM Somalian esittämistä vaatimuksista.
   3.   Jos sovintoratkaisuun ei päästä, korvausvaatimus toimitetaan korvausvaatimuskomissiolle, joka muodostuu yhtäläisestä määrästä EUTM Somalian edustajia ja isäntävaltion edustajia. Vaatimukset ratkaistaan yhteisellä sopimuksella.
   4.   Jos korvausvaatimuskomissiossa ei päästä ratkaisuun, riidat ratkaistaan seuraavasti:

               a)

               Enintään 40 000 euron suuruisia vaatimuksia koskevat riidat ratkaistaan isäntävaltion ja unionin edustajien välisin diplomaattisin keinoin.

               b)

               Edellä a alakohdassa mainittua summaa suurempia vaatimuksia koskevat riidat annetaan välimiesoikeuden käsiteltäviksi, ja tämän päätökset ovat sitovia.

         5.   Välimiesoikeus muodostuu kolmesta välimiehestä, joista yhden nimittää isäntävaltio, toisen EUTM Somalia ja kolmannen isäntävaltio ja EUTM Somalia yhdessä. Jos jokin osapuoli ei nimitä välimiestä kahden kuukauden kuluessa tai jos isäntävaltio ja EUTM Somalia eivät pääse yhteisymmärrykseen kolmannen välimiehen nimityksestä, kyseisen välimiehen nimittää Euroopan unionin tuomioistuimen presidentti.
   6.   EUTM Somalia ja isäntävaltion hallintoviranomaiset sopivat hallinnollisesta järjestelystä, jossa määritellään korvausvaatimuskomission ja välimiesoikeuden ohjesääntö, näissä elimissä noudatettava menettely ja vaatimuksen esittämistä koskevat edellytykset.
   16 artikla
   Yhteydenpito ja riitojen ratkaisu
   1.   Kaikki tämän sopimuksen soveltamisesta johtuvat tai siihen liittyvät asiat käsitellään yhdessä EUTM Somalian edustajien ja isäntävaltion toimivaltaisten viranomaisten kesken.
   2.   Jos ratkaisuun ei päästä aikaisemmassa vaiheessa, tämän sopimuksen tulkintaa ja soveltamista koskevat riidat ratkaistaan yksinomaan diplomaattisin keinoin isäntävaltion ja unionin edustajien kesken.
   17 artikla
   Muut määräykset
   1.   Kun tässä sopimuksessa viitataan EUTM Somalian ja sen henkilöstön erioikeuksiin, vapauksiin ja muihin oikeuksiin, isäntävaltion hallitus vastaa siitä, että sen asianomaiset paikalliset viranomaiset panevat täytäntöön nämä erioikeudet, vapaudet ja muut oikeudet ja noudattavat niitä.
   2.   Tämän sopimuksen tarkoituksena ei ole poiketa oikeuksista, joita unionin jäsenvaltiolle tai EUTM Somaliaan osallistuvalle muulle valtiolle muissa sopimuksissa annetaan, eikä sitä pidä tällä tavoin tulkita.
   18 artikla
   Täytäntöönpanojärjestelyt
   Tämän sopimuksen soveltamisen edellyttämistä operatiivisista, hallinnollisista ja teknisistä asioista voidaan tehdä erillisiä järjestelyjä EU:n operaation komentajan ja isäntävaltion hallintoviranomaisten kesken.
   19 artikla
   Sopimuksen voimaantulo ja päättyminen
   1.   Tämä sopimus tulee voimaan päivänä, jona se allekirjoitetaan, ja se on voimassa siihen päivään asti, jona EUTM Somalian viimeinen joukko ja EUTM Somalian henkilöstön viimeinen jäsen ovat EUTM Somalian antaman ilmoituksen mukaan poistuneet maasta.
   2.   Edellä olevasta 1 kohdasta poiketen, 4 artiklan 6 kohdan, 5 artiklan 1–3 kohdan, 5 artiklan 6 kohdan, 5 artiklan 7 kohdan, 6 artiklan 1 kohdan, 6 artiklan 3 kohdan, 6 artiklan 4 kohdan, 6 artiklan 6 kohdan, 6 artiklan 7–9 kohdan, 10 artiklan 2 kohdan, 11 artiklan ja 15 artiklan määräyksiä katsotaan sovelletun päivästä, jona EUTM Somalian henkilöstön ensimmäinen jäsen lähetettiin, jos tämä päivä on aikaisempi kuin tämän sopimuksen voimaantulopäivä.
   3.   Tätä sopimusta voidaan muuttaa osapuolten keskinäisellä kirjallisella sopimuksella.
   4.   Tämän sopimuksen päättyminen ei vaikuta sopimuksen täytäntöönpanosta ennen sen päättymistä johtuviin oikeuksiin ja velvollisuuksiin.

      Tehty kahtena kappaleena englannin kielellä Kampalassa 12 päivänä elokuuta vuonna 2010.

            Euroopan unionin puolesta

         Vincent DE VISSCHER

            Ugandan tasavallan puolesta

         Crispus KIYONGA

      (1)  EUVL L 44, 19.2.2010, s. 16.


title: 2011/219/EU: Neuvoston päätös, annettu 31 päivänä maaliskuuta 2011 , Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehdyn päätöksen 2007/641/EY muuttamisesta ja soveltamisjakson jatkamisesta

text:
               7.4.2011

               FI

               Euroopan unionin virallinen lehti

               L 93/2

         NEUVOSTON PÄÄTÖS,
   annettu 31 päivänä maaliskuuta 2011,
   Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehdyn päätöksen 2007/641/EY muuttamisesta ja soveltamisjakson jatkamisesta
   (2011/219/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 217 artiklan,
   ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen Cotonoussa 23 päivänä kesäkuuta 2000 allekirjoitetun kumppanuussopimuksen (1), sellaisena kuin se on viimeksi muutettuna Ougadougoussa, Burkina Fasossa, 22 päivänä kesäkuuta 2010 (2), jäljempänä ’AKT–EU-kumppanuussopimus’, ja erityisesti sen 96 artiklan,
   ottaa huomioon AKT–EY-kumppanuussopimuksen soveltamiseksi toteutettavista toimenpiteistä ja noudatettavista menettelyistä tehdyn, neuvostossa kokoontuneiden jäsenvaltioiden hallitusten edustajien välisen sisäisen sopimuksen (3) ja erityisesti sen 3 artiklan,
   ottaa huomioon kehitysyhteistyön rahoitusvälineen perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1905/2006 (4), jäljempänä ’kehitysyhteistyön rahoitusväline’, ja erityisesti sen 37 artiklan,
   ottaa huomioon Euroopan komission ehdotuksen,
   sekä katsoo seuraavaa:

               (1)

               Fidžin tasavallan kanssa AKT–EU-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehty neuvoston päätös 2007/641/EY (5) hyväksyttiin aiheellisten toimenpiteiden täytäntöönpanemiseksi sen jälkeen, kun AKT–EU-kumppanuussopimuksen 9 artiklassa tarkoitettuja olennaisia osia ja kehitysyhteistyön rahoitusvälineen 3 artiklassa tarkoitettuja arvoja oli rikottu.

               (2)

               Näitä toimenpiteitä on jatkettu neuvoston päätöksellä 2009/735/EY (6) ja sen neuvoston päätöksillä 2010/208/EU (7) ja 2010/589/EU (8), koska Fidži ei ole tähän mennessä pannut täytäntöön AKT–EU-kumppanuussopimuksen olennaisia osia ja kehitysyhteistyön rahoitusvälinettä koskevia keskeisiä sitoumuksiaan, joista sovittiin huhtikuussa 2007 käydyissä neuvotteluissa, minkä lisäksi viimeaikainen kehitys on useiden näiden sitoumusten osalta ollut selvästi taantuva.

               (3)

               Päätöksellä 2007/641/EY voimassaolo päättyy 31 päivänä maaliskuuta 2011. Sen voimassaoloaikaa olisi jatkettava ja siihen sisältyvät aiheelliset toimenpiteet olisi saatettava ajan tasalle,

         ON HYVÄKSYNYT TÄMÄN PÄÄTÖKSEN:
   1 artikla
   Muutetaan päätös 2007/641/EY seuraavasti:

               1)

               Korvataan 3 artiklan toinen kohta seuraavasti:
               ”Sen voimassaolo päättyy 30 päivänä syyskuuta 2011. Sitä tarkastellaan säännöllisesti uudelleen vähintään kuuden kuukauden välein.”

               2)

               Korvataan liite tämän päätöksen liitteellä.

         2 artikla
   Tämän päätöksen liitteessä oleva kirje osoitetaan Fidžin tasavallalle.
   3 artikla
   Tämä päätös tulee voimaan päivänä, jona se hyväksytään.

      Tehty Brysselissä 31 päivänä maaliskuuta 2011.

            Neuvoston puolesta

            Puheenjohtaja

         VÖLNER P.

      (1)  EYVL L 317, 15.12.2000, s. 3.

      (2)  EUVL L 287, 4.11.2010, s. 3.

      (3)  EYVL L 317, 15.12.2000, s. 376.

      (4)  EUVL L 378, 27.12.2006, s. 41.

      (5)  EUVL L 260, 5.10.2007, s. 15.

      (6)  EUVL L 262, 6.10.2009, s. 43.

      (7)  EUVL L 89, 9.4.2010, s. 7.

      (8)  EUVL L 260, 2.10.2010, s. 10.

      LIITE
      Ratu Epeli NAILATIKAU
      Fidžin tasavallan presidentti
      Suva
      Fidžin tasavalta
      Arvoisa presidentti
      Euroopan unioni (EU) pitää AKT–EU-kumppanuussopimuksen 9 artiklan määräyksiä ja kehitysyhteistyön rahoitusvälineen 3 artiklan säännöksiä hyvin tärkeinä. AKT–EU-kumppanuus perustuu ihmisoikeuksien, demokratian periaatteiden ja oikeusvaltioperiaatteen kunnioittamiseen, jotka muodostavat AKT–EU-kumppanuussopimuksen olennaiset osat ja ovat suhteidemme perusta.
      EU:n neuvosto tuomitsi 11. joulukuuta 2006 Fidžin tasavallan, jäljempänä ’Fidži’, sotilasvallankaappauksen.
      Koska 5. joulukuuta 2006 tapahtunut sotilasvallankaappaus rikkoi AKT–EU-kumppanuussopimuksen 9 artiklassa tarkoitettuja olennaisia osia, EU kutsui Fidžin AKT–EU-kumppanuussopimuksen 96 artiklan mukaisiin neuvotteluihin, jotta tilannetta voitaisiin tutkia perusteellisesti ja toteuttaa tarvittaessa toimenpiteitä sen korjaamiseksi.
      Neuvottelujen virallinen osuus alkoi Brysselissä 18. huhtikuuta 2007. EU piti myönteisenä, että väliaikaishallitus vahvisti tuolloin joukon jäljempänä lueteltuja ihmisoikeuksien, perusvapauksien, demokratian periaatteiden ja oikeusvaltioperiaatteen kunnioittamiseen liittyviä sitoumuksia ja ehdotti myönteisiä toimia niiden täytäntöönpanemiseksi.
      Sittemmin ja varsinkin huhtikuussa 2009 maan kehityksessä on valitettavasti ollut joukko takaiskuja, mikä tarkoittaa sitä, että Fidži rikkoo nyt useita antamiaan sitoumuksia. Tämä koskee etenkin perustuslain kumoamista, hyvin huomattavaa viivettä parlamenttivaalien järjestämisessä sekä ihmisoikeusrikkomuksia. Vaikka sitoumusten täytäntöönpano on viivästynyt huomattavasti, suurin osa niistä on edelleen erittäin merkityksellisiä Fidžin nykytilanteessa, ja ne on siksi liitetty tähän kirjeeseen. Koska Fidži on yksipuolisesti päättänyt rikkoa eräitä keskeisiä sitoumuksia, se on menettänyt kehitysyhteistyön määrärahoja.
      EU ilmaisee kuitenkin AKT–EU-kumppanuussopimuksen perustana olevan kumppanuuden hengessä olevansa valmis aloittamaan uudet viralliset neuvottelut heti, kun on todellisia mahdollisuuksia saattaa ne myönteiseen päätökseen. Väliaikaishallituksen pääministeri esitti 1. heinäkuuta 2009 etenemissuunnitelman uudistusten täytäntöönpanemiseksi ja demokratian palauttamiseksi. EU on valmis aloittamaan tätä etenemissuunnitelmaa koskevan vuoropuhelun ja harkitsemaan uusien neuvottelujen käymistä sen pohjalta. Tämän mukaisesti EU on päättänyt jatkaa Fidžiin soveltamiensa aiheellisten toimenpiteiden voimassaoloa luodakseen mahdollisuuden uusille neuvotteluille. Vaikka osa aiheellisista toimenpiteistä ei ole enää ajankohtaisia, EU pitää niiden yksipuolisen ajan tasalle saattamisen sijaan parempana jatkaa uusien neuvottelumahdollisuuksien kartoittamista Fidžin kanssa. Tästä syystä on erityisen tärkeää, että väliaikaishallitus sitoutuu käymään kansallisen tason poliittista vuoropuhelua kaikkien osapuolten kanssa ja suhtautumaan joustavasti etenemissuunnitelmaa koskevaan aikatauluun. Vaikka EU:n kanta perustuu nyt ja tulevaisuudessa AKT–EU-kumppanuussopimuksen olennaisiin osiin ja perusperiaatteisiin etenkin vuoropuhelun keskeisen aseman ja keskinäisten velvoitteiden noudattamisen osalta, EU korostaa, ettei sillä ole ennakkonäkemystä tulevien neuvottelujen tuloksesta.
      Jos uudet neuvottelut johtavat siihen, että Fidži antaa merkittäviä sitoumuksia, EU on valmis tarkastelemaan aiheellisia toimenpiteitä varhennetusti ja myönteisessä hengessä. Jos taas Fidžin tilanne ei parane, maa menettää kehitysyhteistyövaroja edelleen. EU perustaa tulevat päätöksensä sokeripöytäkirjan maiden liitännäistoimenpiteistä ja kymmenennen Euroopan kehitysrahaston, jäljempänä ’EKR’, maaohjelmasta Fidžin osalta erityisesti arvioon, jonka se tekee perustuslaillisen järjestyksen palauttamisessa tapahtuneesta edistyksestä.
      Siihen asti, kun uudet neuvottelut on käyty, EU kehottaa Fidžiä jatkamaan ja tehostamaan poliittista vuoropuhelua.
      Aiheelliset toimenpiteet ovat seuraavat:

                  —

                  humanitaarista apua sekä kansalaisyhteiskunnalle tarkoitettua suoraa tukea voidaan jatkaa;

                  —

                  käynnissä olevia, erityisesti kahdeksannesta ja yhdeksännestä EKR:stä rahoitettavia yhteistyötoimia voidaan jatkaa;

                  —

                  demokratiaan paluuta helpottavia ja hallintotapaa parantavia yhteistyötoimia voidaan jatkaa, paitsi jos olosuhteet ovat hyvin poikkeukselliset;

                  —

                  sokerialan uudistusta koskevat vuoden 2006 liitännäistoimenpiteet voidaan toteuttaa. Fidži allekirjoitti rahoitussopimuksen teknisellä tasolla 19. kesäkuuta 2007. Huomattakoon, että rahoitussopimukseen sisältyy lykkäysehto;

                  —

                  sokerialan uudistuksen liitännäistoimenpiteitä vuosiksi 2011–2013 koskevan monivuotisen maaohjelman valmistelun ja mahdollisen allekirjoittamisen kanssa voidaan edetä;

                  —

                  kymmenennen EKR:n maakohtainen strategia-asiakirja ja maaohjelma alustavine määrärahoineen voidaan viimeistellä, allekirjoittaa teknisellä tasolla ja panna täytäntöön, ja mahdollinen kannustinerä, jonka suuruus on enimmillään 25 prosenttia kyseisistä määrärahoista, voidaan myöntää edellyttäen, että ihmisoikeuksia ja oikeusvaltioperiaatetta koskevista sitoumuksista pidetään kiinni; tämä tarkoittaa sitä, että väliaikaishallitus pitää perustuslain voimassa, oikeuslaitoksen riippumattomuutta kunnioitetaan täysimääräisesti, 6. syyskuuta 2007 uudelleen käyttöön otetut poikkeustilamääräykset kumotaan mahdollisimman pian, kaikki väitetyt ihmisoikeusrikkomukset tutkitaan ja käsitellään Fidžin lakien mukaisilla menettelyillä ja foorumeilla ja väliaikaishallitus tekee parhaansa estääkseen turvallisuusviranomaisia antamasta pelottelevia lausuntoja;

                  —

                  vuoden 2007 sokerimäärärahaa ei myönnetty;

                  —

                  vuoden 2008 sokerimäärärahan käyttöönotolle oli asetettu ehdoksi selvityksen esittäminen siitä, että vaalien valmistelu etenee sovittujen sitoumusten mukaisesti, uskottavasti ja aikataulussa, erityisesti väestölaskennan, vaalipiirien rajojen uudelleen määrittelyn ja perustuslain mukaisen vaaliuudistuksen sekä keskusvaalilautakunnan toiminnan varmistamisen edellyttämien toimenpiteiden osalta, mukaan lukien vaalien valvojan nimeäminen 30. syyskuuta 2007 mennessä perustuslain mukaisesti. Fidži menetti vuoden 2008 sokerimäärärahan 31. joulukuuta 2009;

                  —

                  vuoden 2009 sokerimääräraha peruttiin toukokuussa 2009, koska väliaikaishallitus päätti lykätä parlamenttivaaleja syyskuulle 2014;

                  —

                  vuoden 2010 määräraha peruttiin ennen 1. päivää toukokuuta 2010, koska demokraattisen prosessin jatkamisessa ei ollut edistytty; koska sokerialan tilanne on kriittinen, osa määrärahasta siirrettiin käytettäväksi suoriin avustuksiin sokerintuotannosta suoraan riippuvaiselle väestönosalle kielteisten sosiaalisten seurausten lieventämiseksi. Näitä varoja hallinnoi keskitetysti EU:n edustusto Suvassa, eikä niitä kanavoida viranomaisten kautta;

                  —

                  sokerialan uudistuksen liitännäistoimenpiteitä vuosiksi 2011–2013 koskevan monivuotisen ohjelman alustavien määrärahojen käyttöönotto riippuu siitä, päästäänkö neuvotteluissa tuloksiin; ilman neuvottelutulosta määrärahasta voidaan rahoittaa pelkästään sosiaalisten seurausten lieventämiseksi tarkoitettuja toimenpiteitä;

                  —

                  lisäksi voidaan harkita erityistukea keskeisten sitoumusten valmistelua ja täytäntöönpanoa, etenkin vaalien valmistelua ja/tai toimittamista varten;

                  —

                  alueellinen yhteistyö ja Fidžin osallistuminen siihen säilyvät ennallaan;

                  —

                  yhteistyötä Euroopan investointipankin ja yritysten kehittämiskeskuksen kanssa voidaan jatkaa edellyttäen, että annetut sitoumukset pannaan täytäntöön aikataulun mukaisesti.

            Sitoumusten noudattamista seurataan tämän kirjeen liitteessä esitettyjen säännöllistä vuoropuhelua, arviointi- ja tarkastuskäyntien yhteydessä tehtävää yhteistyötä ja raportointia koskevien ehtojen mukaisesti.
      Lisäksi EU odottaa Fidžin tekevän täysimääräistä yhteistyötä Tyynenmeren saarten foorumin kanssa, kun pannaan täytäntöön arvovaltaisten henkilöiden ryhmän suosituksia, sellaisina kuin foorumin ulkoministerit hyväksyivät ne kokouksessaan Vanuatulla 16. maaliskuuta 2007.
      EU jatkaa Fidžin tilanteen tiivistä seuraamista. Fidžin kanssa käydään Cotonoun sopimuksen 8 artiklan nojalla vahvistettua poliittista vuoropuhelua sen varmistamiseksi, että ihmisoikeuksia kunnioitetaan, demokratia palautetaan ja oikeusvaltioperiaatetta noudatetaan, kunnes molemmat sopimuspuolet toteavat, että vahvistettu vuoropuhelu on täyttänyt tarkoituksensa.
      Jos väliaikaishallitus hidastaa annettujen sitoumusten täytäntöönpanoa, keskeyttää sen tai perääntyy sitoumuksista, EU pidättää itselleen oikeuden mukauttaa aiheellisia toimenpiteitä.
      EU painottaa, että Fidžin etuoikeudet sen yhteistyössä EU:n kanssa ovat riippuvaisia Cotonoun sopimuksen olennaisten osien ja kehitysyhteistyön rahoitusvälineessä tarkoitettujen periaatteiden kunnioittamisesta. Jotta EU vakuuttuisi siitä, että väliaikaishallitus on täysin valmis täyttämään antamansa sitoumukset, niiden täytäntöönpanossa on edistyttävä merkittävästi jo varhaisessa vaiheessa.
      Kunnioittavasti
      Tehty Brysselissä

            EU:n puolesta

         LIITTEEN LIITE

            FIDŽIN TASAVALLAN KANSSA SOVITUT SITOUMUKSET

         A.   Demokratian periaatteiden kunnioittaminen

         Sitoumus nro 1
         Vapaat ja rehelliset parlamenttivaalit järjestetään 24 kuukauden kuluessa 1. päivästä maaliskuuta 2007 edellyttäen, että ne ovat Tyynenmeren saarten foorumin sihteeristön nimeämien riippumattomien tarkastajien suorittaman arvioinnin päätelmien mukaiset. Vaaleihin johtavia prosesseja valvotaan, mukautetaan ja tarkistetaan tarvittaessa yhdessä sovittujen arviointiperusteiden mukaan. Tämä merkitsee erityisesti, että

                     —

                     väliaikaishallitus vahvistaa 30. kesäkuuta 2007 mennessä aikataulun, jossa esitetään päivämäärät uusien parlamenttivaalien valmistelujen eri vaiheiden päätökseen saattamiselle;

                     —

                     aikataulussa määritetään väestölaskennan, vaalipiirien rajojen uudelleen määrittelyn ja vaaliuudistuksen ajankohdat;

                     —

                     vaalipiirien rajojen määrittely ja vaaliuudistus toteutetaan perustuslain mukaisesti;

                     —

                     keskusvaalilautakunnan toiminnan varmistamiseksi toteutetaan toimenpiteitä, joihin kuuluu vaalivalvojan nimittäminen 30. syyskuuta 2007 mennessä perustuslain mukaisesti;

                     —

                     varapresidentti nimitetään perustuslain mukaisesti.

               Sitoumus nro 2
         Lainsäädäntöön sekä finanssi- ja muuhun politiikkaan liittyviä merkittäviä aloitteita ja muutoksia hyväksyessään väliaikaishallitus ottaa huomioon kansalaisyhteiskunnan ja muiden merkittävien sidosryhmien kanssa käydyt keskustelut.
         B.   Oikeusvaltioperiaate

         Sitoumus nro 1
         Väliaikaishallitus tekee parhaansa estääkseen turvallisuusviranomaisia antamasta pelottelevia lausuntoja.
         Sitoumus nro 2
         Väliaikaishallitus pitää voimassa vuoden 1997 perustuslain ja takaa perustuslaillisten instituutioiden, kuten Fidžin ihmisoikeuskomission, julkisen palvelun komission ja perustuslaillisten elinten komission normaalin ja riippumattoman toiminnan. Suuren heimopäälliköiden neuvoston huomattava itsenäisyys säilytetään ja sen toimintaa jatketaan.
         Sitoumus nro 3
         Oikeuslaitoksen riippumattomuutta kunnioitetaan täysimääräisesti, se saa työskennellä vapaasti, ja kaikki asianosaiset noudattavat sen päätöksiä. Erityisesti

                     —

                     väliaikaishallitus sitoutuu nimittämään perustuslain 138 §:n 3 momentissa tarkoitetun tuomioistuimen 15. heinäkuuta 2007 mennessä;

                     —

                     vastedes tuomarit nimitetään ja/tai erotetaan tiukasti perustuslain säännösten ja menettelysääntöjen mukaisesti;

                     —

                     asevoimat, poliisi tai väliaikaishallitus eivät puutu millään tavalla oikeudenkäyntimenettelyyn, ja ne kunnioittavat täysimääräisesti lakimiesammateissa toimivien ammatinharjoittamista.

               Sitoumus nro 4
         Kaikki korruptioon liittyvät rikosasiat käsitellään asianmukaisia lainkäyttökanavia käyttäen, ja muut väitettyjä korruptiotapauksia tutkimaan mahdollisesti perustettavat elimet toimivat perustuslain puitteissa.
         C.   Ihmisoikeudet ja perusvapaudet

         Sitoumus nro 1
         Väliaikaishallitus toteuttaa kaikki tarvittavat toimenpiteet helpottaakseen sitä, että kaikkien väitettyjen ihmisoikeusrikkomusten tutkinta tai käsittely tapahtuu Fidžin lakien mukaisilla menettelyillä ja foorumeilla.
         Sitoumus nro 2
         Väliaikaishallitus kumoaa poikkeustilamääräykset toukokuussa 2007 edellyttäen, etteivät kansallinen turvallisuus, yleinen järjestys ja yleinen turvallisuus ole uhattuina.
         Sitoumus nro 3
         Väliaikaishallitus sitoutuu huolehtimaan siitä, että Fidžin ihmisoikeuskomissio toimii täysin riippumattomasti ja perustuslain mukaisesti.
         Sitoumus nro 4
         Sananvapautta ja tiedotusvälineiden vapautta kunnioitetaan täysimääräisesti niiden kaikissa muodoissa perustuslaissa säädetyn mukaisesti.
         D.   Sitoumusten noudattamisen seuranta

         Sitoumus nro 1
         Väliaikaishallitus sitoutuu käymään säännöllistä vuoropuhelua mahdollistaakseen edistymisen arvioinnin ja antaa EU:n ja Euroopan komission viranomaisille ja edustajille mahdollisuuden tutustua rajoituksetta kaikkiin tietoihin, jotka liittyvät ihmisoikeuksia, demokratian rauhanomaista palauttamista ja oikeusvaltion toteutumista Fidžillä koskeviin asioihin.
         Sitoumus nro 2
         Väliaikaishallitus tekee täyttä yhteistyötä EU:n mahdollisesti tekemien, edistymistä arvioivien ja seuraavien tarkastuskäyntien aikana.
         Sitoumus nro 3
         Väliaikaishallitus raportoi tilanteen edistymisestä Cotonoun sopimuksen olennaisten osien ja sitoumusten osalta toimittamalla kertomuksen joka kolmas kuukausi 30. kesäkuuta 2007 alkaen.
         Tiettyjä asioita voidaan käsitellä tuloksellisesti vain pragmaattisella lähestymistavalla, jossa otetaan huomioon nykyinen tilanne ja tähdätään tulevaisuuteen.


Avis juridique important

|

31995D0516

Neuvoston päätös, tehty 4 päivänä joulukuuta 1995, Euroopan unionista tehdyn sopimuksen J.3 artiklan perusteella hyväksytystä yhteisestä toiminnasta humanitaarisen avun perille saattamisen tukemiseksi Bosniassa ja Hertsegovinassa tehdyn neuvoston päätöksen 93/603/YUTP mukauttamisesta ja jatkamisesta

Virallinen lehti nro L 298 , 11/12/1995 s. 0003 - 0003

NEUVOSTON PÄÄTÖS,tehty 4 päivänä joulukuuta 1995,Euroopan unionista tehdyn sopimuksen J.3 artiklan perusteella hyväksytystä yhteisestä toiminnasta humanitaarisen avun perille saattamisen tukemiseksi Bosniassa ja Hertsegovinassa tehdyn neuvoston päätöksen 93/603/YUTP mukauttamisesta ja jatkamisesta (95/516/YUTP) EUROOPAN UNIONIN NEUVOSTO, jokaottaa huomioon Euroopan unionista tehdyn sopimuksen ja erityisesti sen J.3 artiklan,ottaa huomioon neuvoston 8 päivänä marraskuuta 1993 tekemän päätöksen 93/603/YUTP neuvoston Euroopan unionista tehdyn sopimuksen J.3 artiklan perusteella hyväksymästä yhteisestä toiminnasta humanitaarisen avun perille saattamisen tukemiseksi Bosniassa ja Hertsegovinassa (1),ottaa huomioon neuvoston 20 päivänä joulukuuta 1993 tekemän päätöksen 93/729/YUTP (2), jolla täydennetään tätä yhteistä toimintaa,ottaa huomioon neuvoston 16 päivänä toukokuuta 1994 tekemän päätöksen 94/308/YUTP (3) päätöksen 93/603/YUTP mukauttamisesta ja sen täytäntööpanon jatkamisesta,ottaa huomioon neuvoston 27 päivänä heinäkuuta 1994 tekemän päätöksen 94/510/YUTP (4), jolla täydennetään päätöstä 93/603/YUTP,ottaa huomioon neuvoston 12 päivänä joulukuuta 1994 tekemän päätöksen 94/789/YUTP (5) päätöksen 93/603/YUTP täytäntöönpanon jatkamisesta,ON PÄÄTTÄNYT SEURAAVAA:1. Päätöksen 93/603/YUTP, sellaisena kuin sitä on täydennetty ja mukautettu päätöksillä 93/729/YUTP, 94/308/YUTP ja 94/510/YUTP, täytäntöönpanoa jatketaan 31 päivään joulukuuta 1996.2. Jäsenvaltioiden maksuosuudet jakautuvat puheenjohtajuutta hoitavan valtion 15 päivänä joulukuuta 1994 ja 27 päivänä maaliskuuta 1995 päätöksen 94/510/YUTP mukaisesti tekemien päätösten mukaisesti.3. Tämä päätös tulee voimaan päivänä, jona se tehdään.4. Tämä päätös julkaistaan virallisessa lehdessä.Tehty Brysselissä 4 päivänä joulukuuta 1995.Neuvoston puolestaJ. SOLANAPuheenjohtaja(1) EYVL N:o L 286, 20.11.1993, s. 1(2) EYVL N:o L 339, 31.12.1993, s. 3(3) EYVL N:o L 134, 30.5.1994, s. 1(4) EYVL N:o L 205, 8.8.1994, s. 3(5) EYVL N:o L 326, 17.12.1994, s. 1